Početna Članci Analize Analize Predsednik pita - mi odgovaramo\nNa otvaranju fabrike Cumtobel u Nišu, Vučić je postavio nekoliko pitanja koja su u publiku otišla kao činjenice, jer ni ovoga puta nikoga nije bilo sa druge strane koji bi na njih mogao da odgovori. Zbog toga, Istinomer se prihvatio ovog posla, pa odgovara na tri predsednikova pitanja.\nDinar je čvrst i stabilan već šest godina, a kada je to u Srbiji bio slučaj?\nDinar je u poslednjih šest godina konstatno jačao u odnosu na evro, pa ste tako u 2012. za jedan evro mogli da dobijete 113 dinara, a danas (22.10.2018) 118 dinara.\nEkonomista Peđa Mitrović kaže da Narodna banka poslednjih godina dobro obavlja svoju ustavnu funkciju stabilnosti cena i da je to najpozitivniji aspekt ekonomske politike aktuelne vlasti.\n“Postignuta stabilnost posebno pogoduje ljudima sa niskim primanjima, poput penzionera, jer im ni inflacija ni depresijacija (opadanje vrednosti domaće valute, prim. aut.) ne narušavaju životni standard, dok sa druge strane, spoljna trgovina može da se neometano obavlja. Treba ostati na ovom kursu i ubuduće.”\nTrenutan kurs ipak više pogoduje uvoznicima, a šteti onima koji izvoze, smatra naučni savetnik Instituta za evropske studije Miroslav Prokopijević.\n“Ovakav kurs na neki način je zakovan i rizik za čitavu privredu, jer defakto se svodi na to da se unutar Srbije devalvira evro... Vi svake godine devalvirate evro, plus držite zakovan kurs i naravno pri izvozu, za dobijeni evro dobijate svake godine sve manje dinara. Mora da utiče negatvno (na izvoz, prim.aut.), samo je pitanje koji je efekat veći - ovih interesnih grupa koje uvoze i koji su uzeli kredite ili onih koji izvoze”, smatra Prokopijević.\nIz Narodne banke Srbije, pak, tvrde da jačanje dinara nije negativno uticalo na izvoz. Argumenti se, kako kažu, mogu naći u nekoliko činjenica - domaća preduzeća koja ostvaruju visok izvoz, istovremeno su značajni uvoznici; izvoz iz zemlje postoji u različitim geografskim i sektorskim oblastima; Srbija beleži snažan rast izvoza, pre svega prerađivačke industrije.\nSpoljnotrgovinski deficit i pored toga nesumnjivo raste, što su i zaključci poslednjeg izveštaja Fiskalnog saveta o fiskalnim i ekonomskim kretanjima u 2018. i preporukama za budžet za 2019. godinu.\n“Uvoz robe od januara do avgusta porastao je 13%, a izvoz 8,5% zbog čega je deficit u spoljnotrgovisnkoj robnoj razmeni povećan u prvih osam meseci 2018. za oko 800 miliona evra”, piše u izvešaju Fiskalnog saveta.\nSavet takođe ukazuje na to da bi trebalo razmotriti da li sadašnji kurs pogoduje više uvozu ili izvozu.\nA kada je u Srbiji bio slučaj da tri godine za redom imamo suficit u budžetu?\nPrema podacima Ministarstva finansija, Srbija je od 2005. godine do danas, samo u 2017. godini ostvarila fiskalni suficit. U 2018. godini, do sada, stanje u državnoj kasi je takođe u plusu - suficit opšte države iznosi 41 milijardu dinara, dok u republičkom budžetu ima viška 36,8 milijardi dinara.\nOno što je važno istaći je da se stanje opšte države (konsolidovani bilans) razlikuje od rezultata republičkog budžeta, zbog toga što se u njega ubrajaju i prihodi i rashodi državnih fondova (PIO, RFZO, Nacionalna služba za zapošljavanje...), kao i lokalnih samouprava, o čemu je Istinomer već pisao. Ipak, čak i da posmatramo samo nivo republike, ako je na to predsednik Vučić mislio kada govori o suficitu u budžetu ni tu 2016. godine nismo imali suficit i to zbog preuzetih obaveza Petrohemije.\nNaime, sve do pred kraj 2016. godine u budžetu Republike Srbije ostvaren je suficit od 5 milijardi dinara, ali su u decembru na rashodnu stranu dodati i preuzeti dugovi Petrohemije prema NIS-u u iznosu od 13 milijardi dinara, pa je tako konačno stanje budžeta ponovo bilo u .deficitu – 7.9 milijardi. I na nivou opšte države zabeležen je deficit u iznosu od 54 milijarde dinara (1,3% BDP).\nU 2017. godini smo prvi put od 2005. godine ostvarili suficit i u republičkoj kasi i na nivou opšte države. U republičkoj kasi bilo 33.9 milijardi dinara viška, a na nivou opšte države 52.3 milijarde dinara (1,2% BDP).\nJedino gde smo i 2016. i 2017. godine bili u plusu je primarni fiskalni suficit, ali u njega nisu uračunati troškovi kamata. On je 2016. godine iznosio 120 milijardi dinara, a 2017. godine 152 milijarde dinara.\nIpak, primarni fiskalni rezultat ne uzima se kao relevantan ni u izveštajima Međunarodnog fonda, kao ni u redovnim izveštajima Ministarstva finansija, tako da je ovo zasigurno tek druga godina kada ćemo najverovatnije imati suficit u bužetu.\nA za suficit u budžetu, prema rečima Miroslava Prokopijevića, možemo da zahvalimo enormno visokim akcizama u Srbiji.\n“Recimo, pogledajte samo akcize na gorivo, one su procentualno među najvišima u Evropi. I kada se pogleda šta se zbiva sa javnim prihodima i javnim rashodima, javni rashodi praktično stagniraju tokom prethodnih godina, kada se gleda u apsolutnim vrednostima, dok javni prihodi praktično neprestano rastu. Znači da država sve više zahvata iz privrede i to nije stvar koja je povoljna. Prema tome, to smanjenje deficita, povremeni prelazak u suficit i smanjenje javnog duga imaju veoma negativne implikacije na privredu”, kaže naš sagovornik.\nFiskalni savet za 2019. godinu preporučuje deficit od 0,5 posto, jer bi ovakvo stanje u državnoj kasi stvorilo prostor za veća ulaganja u javne investicije, ne bi ugrozilo fiskalnu stabilnost zemlje.\nEkonomista Peđa Mitrović, takođe, ukazuje na to da su investicije na državnom nivou kritično niske nekoliko godina unazad.\n“Vlada je i pre sprovođenja fiskalne konsolidacije, 2013. godine, već odlučila da štedi na investicijama što nije najbolji način da štedite jer vam ograničava i sadašnji i budući rast. Stoga, prostor za ubrzanje investicionih aktivnosti države ne samo da postoji nego je i neophodno to učiniti. Za očekivati je da će investicije biti oko 4% BDP-a, ali je potrebno da one trajno budu na tom nivou”, kaže Mitrović.\nA kada je u Srbiji bio slučaj da smanjujemo javni dug?\nNa kraju avgusta 2018. godine (poslednji dostupni podaci) javni dug Srbije iznosio je 55,9 odsto bruto domaćeg proizvoda. To je za dva odsto manje nego na kraju 2017. godine, kada je bio 57,9 odsto BDP.\nOd 2015. godine javni dug je u stalnom padu, ali to nije poslednji pad javnog duga koji pamti novija istorija i podaci Ministarstva finansija. Naime, javni dug je bio u padu sve od 2000. do 2008. godine, kada je počeo da raste - do 2015. godine.\nPredsednik Aleksandar Vučić već je preterivao u poređenju sa prethodnom vlašću kada je tvrdio da je javni dug iznosio između 77 i 79 odsto BDP u trenutku njegovog stupanja na čelo Vlade, ali je Istinomer ovu izjavu već ocenio kao neistinu.\nTakođe, obećava da će u januaru 2019. godine javni dug biti manji od 47, 48 odsto bruto domaćeg proizvoda. Fiskalni savet je dosta obazriviji, pa do kraja godine prognozira pad ispod 55 odsto BDP.\nSavet, takođe, kao interesantnu činjenicu ističe da je smanjenje javnog duga u odnosu na BDP samo manjim delom zasluga dobrih fiskalnih rezultata, a da najveće zasluge za manje učešće javnog duga u bruto domaćem proizvodu ima revizija naviše podataka o nominalnom BDP-u koju je 1. oktobra izvršio Republički zavod za statistiku.\n“Ovom revizijom RZS je ustanovio da je BDP Srbije skoro 2.5 milijardi evra (6,5%) veći nego što se ranije mislilo i ovu promenu je implementirao na sve podatke od 2015. godine. Pošto se javni dug sada deli sa znatno većim BDP-om, učešće javnog duga u BDP-u automatski se smanjilo u jednom danu za oko 4 p.p - sa oko 60% BDP-a na oko 56% BDP-a - iako nije došlo do bilo kakve značajnije otplate duga,” piše u izveštaju Fiskalnog saveta.\nDakle, da sumiramo odgovore na predsednikova pitanja.\nKurs dinara je zaista stabilniji nego ranijih godina i takva politika je značajna za predvidivost ulaganja i poslovanja. I pored toga, i dalje postoje neslaganja među stručnjacima kome ovakva devizna politika najviše pogoduje i da li loše utiče na trgovinsku razmenu.\nSa druge strane, nije tačno da već treću godinu zaredom imamo suficit u budžetu kojim se predsednik Aleksandar Vučić hvali, već smo tek prošle godine, 2017, ostvarili pozitivan rezultatu u republičkoj kasi.\nJavni dug se smanuje iz godine u godinu, ali to se dešavalo i početkom dvehiljaditih - za vreme bivše garniture, baš kao što je i za vreme ove, on jedno vreme bio u porastu.\njavni dugkurs dinarafiskalni deficitFiskalni savetNarodna banka SrbijeMinistarstvo finansija


Martinović u Skupštini, Obradović pobegao kući: 'Otišao je da jede i spava, sutra će reći da je štrajkovao glađu'\nIzvor: SrbijaDanas.com, 12.Maj.2020, 08:10\nKako Martinović kaže, Obradović je i ove noći, kao i prethodne, oko ponoći otišao kući, odakle će se sutra >> Pročitaj celu vest na sajtu SrbijaDanas.com << ujutro vratiti u Skupštinu i nastaviti svoj lažni "štrajk glađu".\n- Kao što vidite, Boška Obradovića nema. On je večeras, kao i sinoć, negde oko ponoći otišao da jede, posle toga da spava i on će se probuditi verovatno negde oko pola 7 i onda će za svoje medije da kaže da je štrajkovao glađu zato što se bori protiv okrutnog režima Aleksandra Vučića - izjavio je Martinović, a potom dodao da nastavlja sa štrajkom glađu, s obzirom na to da mu je na prvom mestu interes građana Srbije i to da, kako je naveo, pred zakonom svi budu jednaki.\n- Ja ovde ostajem do daljnjeg, zato što sam odlučan da se izborim za ono što mislim da je interes svih građana Srbije, a to je da svi građani pred zakonom budu jednaki, da budu jednaki i kada je u pitanju rad tužilaštva i da se nikada više ne ponovi ona scena od pre nekoliko dana kada je Boško Obradović, zajedno sa petnaestak svojih huligana i batinaša, brutalno pretukao narodnog poslanika Marjana Rističevića. Jednostavno, u Srbiji ne smeju da postoje građani prvog i građani drugog reda. Svi građani moraju biti jednaki pred Ustavom i zakonom i svi moraju da budu jednaki kada je u pitanju pravosuđe - ne sme da bude povlašćenih, onih koje smete da bijete i ne smete da bijete. Niko u Srbiji ne sme da bude žrtva političkog nasilja samo zato što ne misle onako kao što misle Dragan Đilas i Boško Obradović - zaključio je Martinović.\nPodsećanja radi, narodna poslanica SNS Sandra Božić odlučila je protekle večeri da ispoštuje molbu predsednika stranke Aleksandra Vučića i prekine štrajk glađu koji je započela u nedelju sa svojim stranačkim kolegom Aleksandrom Martinovićem, koji i dalje štrajkuje. Božić je ponovo apelovala na tužilaštvo da reaguje u slučaju napada koji je okarakterisala kao pokušaj ubistva poslanika Marijana Rističevića po naredbi Dragana Đilasa.\n- Ispoštovaću molbu svog strančkog šefa i prekinuću štrajk glađu, iskreno solidarisaću se sa kolegom Martinovićem, potrudiću se da učestvujem što više u njegovoj borbi koliko god ona trajala, a napominjem da nam je zaista bitno da institucije u ovoj državi reaguju i rade onako kako bi to trebalo da rade po Ustavu i zakonima - izjavila je ona juče.\nPoslanik SNS Aleksandar Martinović i dalje se nalazi ispred Skupštine Srbije, gde prethodne noći nije bio i lider Dveri Boško Obradović, koji navodno štrajkuje Poslanik Srpske napredne stranke Aleksandar Martinović, koji štrajkuje glađu od nedelje nakon što je Boško Obradović...


O nama – Udruženje informatičara u zdravstvu Srbije\nČast nam je i zadovoljstvo da Vas informišemo o osnivanju „Udruženja informatičara u zdravstvu Srbije“. Udruženje je osnovano 13.04.2013. godine održavanjem Osnivačke skupštine na Elektronskom fakultetu u Nišu na kojoj se okupilo 40 osnivača – profesionalaca različitih struka zaposlenih u zdravstvenim ustanovama Republike Srbije na poslovima informatike. Među kolegama postoji prilična zainteresovanost, pa očekujemo da se u narednom periodu broj članova Udruženja znatno uveća. Detaljniji podaci o Udruženju, ciljevima i aktivnostima biće dostupni na ovom sajtu.\nSvakako je suštinski, dugoročan cilj ovog udruženja unapređenje kvaliteta zdravstvene zaštite i funkcionisanja zdravstvenog sistema, ali moramo reći da je direktan povod osnivanja udruženja unapređenje statusa informatičara i organizacije informatičke delatnosti u zdravstvu. Verujemo da ćete imati razumevanja, čak i podržati prve korake našeg udruženja koji će biti usmereni ka rešavanju ovih pitanja.\nDosadašnje, sada već možemo reći i dugotrajno iskustvo informatičkih kadrova u zdravstvenim ustanovama, govori da se svi medicinski i poslovni procesi znatno efikasnije obavljaju uz adekvatnu i kontinuiranu podršku informatičkog kadra. Ubeđeni smo da je veliki broj zaposlenih u zdravstvu, a posebno rukovodilaca, svestan ove činjenice. Zbog toga se kao održivo rešenje nameće model organizacije u kome postoji posebna informatička organizaciona jedinica (služba) hijerarhijski neposredno odgovorna direktoru.\nNaravno, tu je i pitanje obezbeđivanja i zadržavanja neophodnog informatičkog kadra. Priroda, kompleksnost i obim informatičkih poslova, odavno zahtevaju drugačiji pristup u angažovanju informatičkog kadra. Postoji potreba za jasnim profilisanjem i sistematizacijom informatičkih radnih mesta, adekvatnom zaradom i omogućavanjem obrazovanja i stručnog usavršavanja u oblasti zdravstvene informatike. Ulaganje u informatički kadar vidimo kao investiciju i ulaganje u razvoj i modernizaciju zdravstvenog sistema, koje će se višestruko isplatiti.\nOva pitanja je moguće rešiti izmenama odgovarajućih propisa: Pravilnika o uslovima i načinu unutrašnje organizacije zdravstvenih ustanova, Pravilnika o bližim uslovima za obavljanje zdravstvene delatnosti, i dr. Ovde kao osnovni preduslov vidimo načelnu saglasnost oko navedenih stavova vodećih institucija koje uređuju oblast zdravstva, pre svega Ministarstva zdravlja, a zatim IZJZ Srbije i RFZO. Udruženje će svakako raditi na pripremi i predstavljanju argumenata u vidu odgovarajućih analiza koje će potkrepiti naše stavove i predloge, kao i na samoj izradi predloga izmena odgovarajućih pravilnika.\nJako smo zainteresovani da budemo u toku sa aktivnostima i planovima na polju daljeg razvoja zdravstvenog informacionog sistema i načelno primene informatike u zdravstvu. Nadamo se da ćete dozvoliti da se, zbog prirode i strukture ovog udruženja, preporučimo kao partner i podrška u ovim aktivnostima.\nUkoliko imate preporuke i predloge za dalji uspešan razvoj ovog udruženja, vrlo rado ćemo ih uzeti u obzir.\nUdruženje informatičara u zdravstvu Srbije


Tanjug 17. jula 2019. 13:00\nBEOGRAD – Košarkaš Crvene zvezde Ognjen Kuzmić operisan je i uspešno su mu sanirane maksilofacijalne povrede koje je zadobio u nedelju u saobraćajnoj nesreći, saopštili su crveno-beli.\n„KK Crvena zvezda mts obaveštava javnost da je operacija Ognjena Kuzmića koju je obavio tim lekara Urgentnog centra u sredu, završena uspešno. Ovim hiruškim zahvatom otklonjene su teške maksilofacijalne povrede koje je Ognjen zadobio u nedelju u saobracajnoj nesreći“, stoji u saopštenju kluba sa Malog Kalemegdana.\n„Ognjen Kuzmić je i dalje stabilno. Nalazi se u indukovanoj komi, a njegovo lečenje i oporavak u skladu su sa planovima lekarskog tima koji vodi brigu o njemu. KK Crvena zvezda mts nastaviće blagovremeno da obaveštava javnost o zdravstvenom stanju našeg košarkaša“, navode crveno-beli.


Планетарни шарм обострано корисне сарадње\nSamit Kine i 16 zemalja centralne i istočne Evrope u Rigi, glavnom gradu Letonije, 5. i 6. novembra ove godine, prilika je da se načini osvrt na srpsko-kinesku saradnju.\nDve zemlje okončale su obnovu termoenergetskih kapaciteta u Kostolcu i započele izgradnju novog bloka te stare termo-elektrane, što bi u narednim decenijama trebalo da osigura elektroenergetsku stabilnost Srbije. U Beogradu je izgrađen most preko Dunava, a kineske kompanije grade deonice Koridora 11. Kineske tehnološke kompanije, pre svih „Huavej“ i „Lenovo“, odavno su prisutne na tržištu Srbije, a u Bariču niče kienska fabrika.\nU takvom svetlu treba posmatrati i mogućnost da neka od kineskih kompanija preuzme Rudarsko-topioničarski basen (RTB) Bor koji većina ekonomista drži za crnu rupu srpskih finansija. Pre samo nekoliko meseci kineski „Hestil“ je preuzeo imovinu Železare u Smederevu i prvi rezultati te akvizicije su već vidljivi.\nSam premijer Srbije Vučić, prema navodima srpskih medija, izrazio je želju da, kako je doslovno preneto, zamoli kineskog premijera Li Kećijanga da kompanija „Liten“ iz Kine preuzme RTB Bor i njegovih 4.200 radnika.\nIstovremeno, on je izrazio sumnju u poslovne podatke te kompanije, pa je brže-bolje, opet prema pisanju srpskih medija, pozvao direktora Blagoja Spaskovskog da prekine službeni put i da se hitno vrati iz Londona, kako bi mu dostavio verodostojne podatke. Vučić, kako prenose srpski mediji, ne želi da obmanjuje kineskog premijera.\nSudeći prema zvaničnim izveštajima, Srbija i Kina konačno će u Rigi potpisati i komercijalni ugovor o izgradnji, odnosno obnovi pruge Beograd – Budimpešta kojom će se vozovi kretati između 160 i 200 kilometara na čas. Tu su i obilaznica oko Beograda, za koju će biti izdvojeno 207 miliona evra i auto-put Surčin – Obrenovac. Prema najavama, Srbija će u ove svrhe kod kineske „Eksim banke“ podići kredit u iznosu od 734 miliona evra.\nOstvarenjem projekta obnove pruge Beograd – Budimpešta, koji će Srbiju prema najavama ukupno koštati 870 miliona dolara, biće skraćeno vreme putovanja između Beograda i Budimpešte sa oko osam na tri sata. U Srbiji će biti obnovljeno nešto preko 180 kilometara pruge, a prosečna brzina vozova, kako prenosi “Politika”, iznosiće 160 kilometara na sat. Između Novog Sada i Subotice vozovi će dostizati brzinu od 200 kilometara na čas. Radovi na pruzi Stara Pazova – Novi Sad, koja se obnavlja iz ruskog kredita, već su uveliko u toku. Prema najavama iznetim uoči samita, deonica od Beograda do Stare Pazove, koja će se finansirati iz kineskog kredita, koštaće 319 miliona evra.\nU Rigi bi trebalo da bude potpisan i ugovor o finansiranju gradnje auto-puta Surčin – Obrenovac. Ovaj posao, vredan 208 miliona evra, poveren je kineskoj kompaniji „Čajna komunikejšn konstrakšn kompani”, ćerki firmi kompanije CRBC koja je izgradila Pupinov most preko Dunava.\nUz sve to, za građane obe zemlje biće ukinute vize za putovanja do 30 dana.\nUoči samita u Rugi objavljeno je da su pribavljene sve administrativne dozvole za kineski uvoz mesa iz Srbije, što Srbiji otvara nove mogućnosti na kineskom tržištu.\nUzimajući sve predočeno u obzir, Srbija narednih dana iz Rige može da očekuje samo dobre vesti.


Poslanici Skupštine Srbije danas će raspravljati o nekoliko zakona iz oblasti pravosudja, o dva sporazuma koja se tiču odbrane i o Predlogu zakona o otklanjanju posledica oduzimanja imovine žrtvama Holokausta koje nemaju živih zakonskih naslednika. Početak rasprave zakazan je za 11.00. Predlogom zakona o otklanjanju posledica oduzimanja imovine žrtvama Holokausta koje nemaju živih zakonskih naslednika uredjuje se postupak vraćanja imovine pripadnicima jevrejske zajednice koji nemaju pravne naslednike i organizacijama koje su u vreme kada im je oduzeta imovina bile u funkciji jevrejske zajednice.\nPrema predlogu zakona, zahtev za vraćanje imovine podnosiće jevrejska opština, a postupak vraćanja imovine poverava se Agenciji za restituciju, koja u roku od šest meseci mora da donese rešenje po podnetom zahtevu. Ako se zahtev usvoji, imovina osobe koja nema naslednika prenosi se u svojinu jevrejske opštine. Za sprovodjenje ovog zakona biće obezbedjena sredstva u budžetu Srbije počev od 2017. godine, a opredeljeno je 950.000 evra na nivou kalendarske godine na period od 25 godina. „Ovakvo zakonsko rešenje je usvojeno imajući u vidu sproveden Holokaust i posebno težak položaj pripadnika Jevrejske zajednice u Srbiji za vreme Drugog svetskog rata zbog strahota Holokausta kada su žrtve pretrpele fizičke i emocionalne traume bez presedana“, navodi se u obrazloženju zakona. Poslanici će raspravljati i o izmenama i dopunama Zakona o prekršajima i Zakona o utvrdjenju sudova, koje je podnela Vlada. Na dnevnom redu su i predlozi odluka o prestanku funkcije javnim tužiocima, o prestanku funkcije tužioca u tužilaštvu posebne nadležnosti i o prestanku funkcije javnog tužioca u Osnovnom javnom tužilaštvu u Zaječaru, kao i o razrešenju funkcije predsednika Osnovnog suda u Valjevu. Skupština će raspravljati i o izboru članova Visokog saveta sudstva iz reda sudija, koji je podneo Visoki savet sudstva i o predlogu odluke o izboru članova Državnog veća tužilaca iz redova javnih tužilaca i zamenika javnih tužilaca sa stalnom funkcijom, koji je podneo Odbor za pravosudje, državnu upravu i lokalnu samoupravu Narodne skupštine, kao i šest predloga odluke o izboru sudija koji se prvi put biraju na sudijsku funkciju, a koje je podneo Visoki savet sudstva. Na dnevnom redu su i dva predloga zakona o potvrdjivanju medjunarodnih sporazuma koji se tiču odbrane – o saradnji Srbije i NATO-a u oblasti logističke podrške i o saradnji Srbije i Mjanmarske Unije u oblasti odbrane.


Pokrenut je serijal\nZanimljiva ideja KK Crvena zvezde i Evrolige!\nPrvotimac crveno-belih Bili Beron će u narednom periodu, dok traje pandemija korona vrusa, pokušati navijačima i ljubiteljima košarke da "olakša" period koji moraju da provode u samoizolaciji - u svojim domovima.\nPokrenut je serijal "Bilijeva teretana" tokom kojih će Beron držati "javne treninge" i pomoći svima koji žele da održe formu svog tea i duha - pravo iz svog doma na Floridi.\nPremijera će biti u utorak od 18 časova na zvaničnoj Instagram stranici Evrolige, a tamo će uslediti i ćaskanje sa navijačima gosti iznenađenja, dnevni trenin i tako dalje, a mali "intro" već smo videli na profilu Crvene zvezde mts.\n@billybaron_ je sa nama podelio kako provodi vreme kod kuće Tako je bilo do sada, a od danas Billy će biti naš domaćin u svojoj garaži, koja postaje teretana. Svakog dana od 18:00 možete pratiti Live trening na profilu @euroleague, ali i postaviti pitanja Biliju, koji će pored treninga ugostiti i mnogobrojne sportiste #EuroLeagueUnited #BillyGym #kkcz #WeAreTheTeam #StayHome\nA post shared byKK Crvena zvezda mts(@crvenazvezdakk) onApr 7, 2020 at 7:04am PDT\nOd večeras njegova garaža postaje teretana, a ova akcija je deo važne kampanje Evrolige pod nazivom "Euroleague united" u kojoj učestvuju svi klubovi, igrači, treneri i ambasadori Evrolige, a sve u danima kada svi moramo da pokažemo zajedništvo i solidarnost.\n"KK Crvena zvezda mts javno je prilikom proglašenja vanrednog stanja od strane nadležnih organa Republike Srbije saopštio da će na svaki mogući način podržavati sve mere jer su u interesu zdravlja svih građana naše zemlje. Zato još jednom apelujemo na sve da ostanu kod svojih kuća, budu disciplinovani, drže socijalnu distancu, kako bi se sačuvali od globalne pandemije virusa Covid-19. O košarci i sportu ćemo kada dođu bolja vremena za sve", navode iz Crvene zvezde.


MILORAD DODIK: Da li je Srbija spremna da vrati Kosovo i Albancima da 30 posto mesta u Skupštini? – Balkanekspresrb.rs\nMILORAD DODIK: Da li je Srbija spremna da vrati Kosovo i Albancima da 30 posto mesta u Skupštini?\n“Da biste se legitimisali pred međunarodnom zajednicom morali biste Albancima da date 30 odsto mesta u parlamentu, mesto premijera, ili predsednika Skupštine ili mesto predsedika države. Morali biste da uvedete njihov jezik barem u parlament. Ako neko misli da to možemo, hajde to da guramo”, rekao je Dodik i dodao da misli da te spremnosti nema.\nOn je dodao da smatra i da bi četiri opštine sa severa tebalo da se reintegrišu u sastav Srbije, da se obezbedi najviši međunarodni standardi za zaštitu srpskog naroda na Kosovu i crkvene imovine kao i da se za nju traži neka vrsta eksteritorijalnosti.\nNaveo je da, kada je pitao u Briselu što ne prihvate da se te četiri opštine reintegrišu u Srbiju, da su mu rekli da od njih to niko nije tražio.\nPredsednik RS je ocijenio da je problem srpske politike u tome što ništa ne tražimo već samo očekujemo. Ovo je vreme srpskog traženja, a ne očekivanja da vam neko nešto da, zaključio je Dodik.(RTVCG)♦\nŽAN KLOD JUNKER: desnića će zavladati Evropskim parlamentom\nBAJAGA: Triumfalni koncert u Pulskoj Areni


Prvo obraćanje koncesionara Aerodroma "Nikola Tesla" - Bizlife.rs\n16:46 Beograd, 07/01/2018\n“Ovaj uspeh označava novu fazu ekspanzije VINCI aerodroma van Francuske. Aerodrom “Nikola Tesla” Beograd će služiti kao sedište kompanije u centralnoj i istočnoj Evropi, regiji u kojoj VINCI aerodromi do sada nisu poslovali,“ rekao je u prvom obraćanju javnosti Nicolas Notebaert, glavni izvršni direktor VINCI koncesija i predsednik “Vinci Airports”, korporacije koja je imala najbolju ponudu za koncesiju Aerodroma “Nikola Tesla”.\nUgovor o koncesiji na 25 godina obuhvata finansiranje, upravljanje, održavanje, proširenje i nadogradnja postojećeg aerodromskog terminala i poletno-sletne staze. Nakon finansijskog zatvaranja na kraju ove godine, očekuje se da ugovor bude potpisan u prvom kvartalu 2018. godine, kada će “Vinci Airports” onda i preuzeti aktivnosti, navodi se u saopštenju.\n“Vinci Airports” će takođe iskoristiti značajna iskustva u domenu upravljanja aerodromom kao i razvojnu stručnost koju su stekli u Francuskoj i inostranstvu kako bi poboljšali ukupno korisničko iskustvo na aerodromu, naročito time što će reorganizovati i optimizovati putničke tokove i proširiti maloprodajna područja, navode iz kompanije.\nkoncesija aerodrom nikola tesla vinci airports


Birači prodaju glasove za Lokalne izbore u BiH za 50 KM, predviđene kazne i do tri godine zatvora - Portal 072info\n24. Septembra 2016. Vrijeme objave: 9:48 sati\nPredizborna kampanja za izbore u Bosni i Hercegovini svake dvije godine je povoljan period za potencijalne birače koji svoj glas prodaju određenim političkim subjektima. Prosječna cijena za predstojeće Lokalne izbore u BiH je 50 KM, a glasači kažu da mogu sakupiti nekoliko glasova svojih članova porodice.\nNa internetu su se pojavili oglasi gdje potencijalni birači svoje glasove prodaju za 50 KM, a u opisu oglasa stoji da mogu prikupiti i još nekoliko glasova, za što je cijena povoljnija, jer se radi o “paket glasovima”.\nJedna od potencijalnih biračica na Lokalnim izborima (ime poznato redakciji) za Klix.ba je kazala kako je do sada nije kontaktirala nijedna politička opcija koja bi ponudila novac za njen glas. Ovakav način glasanja na izborima u BiH nije rijedak slučaj, a iz organizacije “Koalicija pod lupom” ističu da su ovakvi potezi suprotni izbornom zakonu, ali i kažnjivi.\n“Kupovina, odnosno kupoprodaja glasova je rezultat prakse političkih subjekata koji se dešavaju godinama u BiH povodom svakog izbornog ciklusa. Povodom toga ‘Koalicija pod lupom’ upozorava političke subjekte da se suzdrže takve prakse, a istovremeno građanima ukazuje da takvi potezi nisu dobri, da svako ima pravo svoj glas i povjerenje dati kome želi te da bi to trebao biti neko ko će štititi njihove građanske interese. Primijetili smo da već postoje manipulacije i da se politički subjekti koriste svim metodama kako bi pridobili povjerenje glasača”, izjavila je za naš portal Jovana Kljajić iz organizacije “Koalicija pod lupom“.\nKupovina glasova nije zakonski dozvoljena, a za dokaze koji postoje povodom toga kazne se kreću i do tri godine zatvora, jer takav proces predstavlja utjecaj na slobodnu volju birača.\n“Da bi se ustanovila vjerodostojnost, odnosno stvarnost glasanja za neku političku opciju koja je platila za glas, potreban je pristanak obje strane, tj i birača i političkog subjekta. Političke stranke zahtijevajufotografiranje glasačkog listića kao dokaz da je glas otišao upravo njima, međutim, to predstavlja kršenje izbornog zakona”, dodaju iz Koalicije te građane pozivaju da se ne prodaju za glas.\nIz Centralne izborne komisije (CIK) BiH za Klix.ba su kazali kako do sada nisu imali prijava povodom ovakvih navoda te da bi se o istim trebalo očitovati Tužilaštvo BiH, ukoliko ih, naravno, bude.


Bosić: Ostajemo pri protestima, sijanje straha neće uspjeti\nPočetna / Bosić: Ostajemo pri protestima, sijanje straha neće uspjeti\n13. Maja 2016. 15:25\nPredstavnici koalicije Saveza za promjene su danas kazali da neće otkazivati svoje proteste u Banjaluci, uprkos zahtjevu Milorada Dodika.\n“Očekujemo da građani ne podlegnu pritiscima i sijanju straha iz Vlade i da izađu i iskažu svoje nezadovoljstvo u RS-u. Mi očekujemo od policije RS da obezbijedi red i mir u Banjaluci za vrijeme održavanja protesta. Mi smo uradili sve da se napravi unutrašnje obezbjeđenje i garantujemo da neće biti incidenata. Molimo policiju da ne vrši opstrukciju protesta”, kazao je Mladen Bosić, prenosi “N1 BiH”.\nDodao je da su promijenili trasu kojom će se kretati nakon što je to tražio MUP RS.\n“U skladu s tim smo promijenili rutu mirne protestne šetnje, tako da je sve spremno i nadamo se da će sve proći u najboljem redu. Ova kampanja laži i zastrašivanja fabrike laži SNSD-a ne da nas neće uplašiti, nego izaziva revolt običnih građana”.\nTakođer, poručio je Miloradu Dodiku da “otkaže kontra miting ili ga pomjeri za nedjelju”.\n“Apelujemo Dodiku da otkaže kontra miting, mi nemamo ništa protiv da bilo ko pravi proteste pa čak i oni u vlasti. Neka ne provocira bilo kakvu mogućnost nereda u Banjaluci”.\nDragan Čavić je kazao da je Savez za promjene djelovao isključivo u okviru zakona.\n“Uložili smo žalbu u skladu sa zakonom o javnom okupljanju. Odlučili smo da Ministarstvo obavijestimo da ćemo promijeniti našu trasu kretanja i tako nećemo moći doći u kontakt sa mitingom Milorada Dodika. Mi smo u kontinuitetu djelovali isključivo u okviru zakona. Demantujemo sve one koji su pokušali staviti u izmišljene kontekste naše okupljanje”, kazao je Čavić dodavši:\n“Mi brinemo za bezbjednost ljudi u Republici. Nemamo namjeru za bilo kakvo nasilje”.\nOznakeBanjaluka Mladen Bosić protesti


Bez starca nema udarca! : Nadlanu.com\nObjavljeno 12. jun 2012. / 16:18:27\nStudija obavljena na Univerzitetu Nortvestern pokazala je da je zdravo starenje podstaknuto neuobičajeno brzom evolucionom adaptacijom, koju karakterišu duži telomere (DNK na krajevima hromozoma).\nU istraživanju je učestvovalo 1.779 mladih odraslih osoba na Filipinima. Ustanovljeno je da oni koje su potomci starijeg oca ne samo da same imaju duže telomere, već se ta osobina prenosi i na naredne generacije.\nAmerički istraživači ipak ne savetuju muškarce da kasno postaju očevi, budući da su neka druga istraživanja ukazala da bi time moglo da dođe do prenošenja više genetskih mutacija, koje mogu da dovedu do pobačaja ili drugih zdravstvenih problema.\nKoautor studije Kristofer Kuzava ističe da su nužna dodatna istraživanja kojima bi se utvrdilo da li duži telomeri, nasleđeni od očeva i dedova, zaista smanjuju zdravstvene probleme koje donosi starost.\n"Na bazi naših nalaza, predviđamo da je tako, ali je to pitanje na koje bi trebalo preciznije da odgovore buduće studije", zaključuje Kuzava.


Posjeta polaznika Visokih studija sigurnosti i odbrane Vojske Srbije MO i OS BiH\nZamjenik načelnika Zajedničkog štaba OS BiH za operacije brigadni general Gojko Knežević, sa saradnicima, primio je u radni posjetu 26. aprila 2018. godine u Domu OS BiH, polaznike VII naraštaja Visokih studija sigurnosti i odbrane Vojne akademije Vojske Srbije, koje je predvodio načelnik Visokih studija sigurnosti pukovnik Goran Župac. Prijemu je prisustvovao i vojni ataše R. Srbije u BiH kapetan fregate Saša Nikolić.\nPosjeta polaznika Visokih studija sigurnosti i odbrane Vojske Srbije Bosni i Hercegovini i njenim oružanim snagama realizovana je u okviru Plana studijskog putovanja, koje je u razdoblju od 23. do 27.04.2018. godine izvršeno na više lokacija u BiH.\nVisoke studije sigurnosti i odbrane su najviši strategijski oblik školovanja visokih oficira u Vojsci Srbije, koji ima internacionalni karakter. Akademsku 2018. godinu studija, pored oficira Vojske Srbije, pohađaju i oficiri iz OS Alžira, Bosne i Hercegovine i Hrvatske, kao i polaznici iz organa državne uprave i službe Vlade Republike Srbije. Predstavnik OS BiH na studijima je brigadir Nedeljko Kopuz i protunamesnik Vaso Popvić..\nPolaznicima studija obratio se general Knežević, poželivši im dobrodošlicu kao i uspješan završetak studijskog putovanja u BiH. U svom obraćanju je naglasio vrlo dobru saradnju MO i OS BiH sa MO i Vojskom Srbije, posebno na planu školovanja i usavršavanja personala.\nIspred polaznika Visokih studija sigurnosti skupu se obratio i pukovnik Župac, koji se u ime Ministarstva odbrane i Vojske R. Srbije kao i Vojne akademije Vojske Srbije, zahvalio domaćinu na srdačnom gostoprimstvu i prihvaćenoj inicijativi da se ovaj događaj realizuje u BiH. Polaznicima studija prikazan je informativni brifing na temu „Pomoć civilnim strukturama u slučaju elementarnih nepogoda“.\nU okviru realizacije plana studijskog putovanja polaznici su posjetiti kasarne u Banjaluci i Bijeljini te kulturno-historijske znamenitosti u BiH.


Predsednik Srbije Aleksandar Vučić obraća se poslanicima Skupštine Srbije o politici prema Kosovu, u Domu Narodne skupštine Republike Srbije, u Beogradu, 27. maja 2019.\nBez prisustva poslanika opozicije, u ponedeljak je održana sednica Skupštine Srbije na kojoj je predsednik Srbije Aleksandar Vučić podneo izveštaj o Kosovu. U parlamentu su i premijerka Ana Brnabić i ministri, kao i direktor Kancelarije za Kosovo i Metohiju Marko Đurić, a Vučić je na početku obraćanja postavio niz za njega važnih pitanja, a to, su između ostalih ko upravlja Kosovom i Metohijom i može li Srbija da računa na međunarodnu pravdu.\nPo njegovoj oceni, moguće je i da do kompromisa Beograda i Prištine uopšte ne dođe, što bi, kako je rekao, imalo katastrofalne posledice i po Albance i po Srbe.\nGovoreći o kosovskom problemu, on je rekao da postoje samo dva moguća rešenja - normalizacija odnosa ili održavanje statusa kvo, odnosno zamrznutog konflikta.\n"Zamrznut konflikt ne može da postoji kao naše rešenje, jer Albanci ga ne žele - pitanje je dana i meseca kad će da napadnu Srbe, jer više ne mogu to da podnesu. Mi možemo, oni ne mogu", naveo je Vučić.\n"Ne budemo li pristali na kompromis, izgubićemo sve", rekao je Vučić i dodao da treba očekivati i napade Albanaca koji su sve nervozniji.\n"Da li smo sami sebi prijatelji ako odbijamo da se suočimo sa istinom, ako obmanjujemo sebe", upitao je Vučić i dodao da su Srbi narod koji ne voli istinu i koji nije uspeo da prihvati poraze, čak ni kada su se oni uzastopno dešavali.\nOn je istakao i da je tokom 2016. održano 46 sastanaka Beograda i Prištine, 2017. godine 14, prošle godine 24 sastanka, dok je u periodu od 2014. do 2018. bilo 465 etnički motivisanih napada, što je tri puta manje nego pre deset godina, dodao je Vučić.\nPredsednik Srbije Aleksandar Vučić ulazi u Dom Narodne skupštine Republike Srbije, pred obraćanje poslanicima po pitanju politike prema Kosovu, u Beogradu, 27. maja 2019.\nTakođe, on je ocenio da Priština ne želi dijalog, a kao dokaz naveo je poteze koje su kosovske vlasti povlačile u poslednje vreme - od uvođenja taksi i odluke o formiranju vojske Kosova, do neispunjavanje obaveza u vezi sa ZSO, usvajanja statuta Trepče ili rezolucije o genocidu Srbije.\nVučić o slučaju Bitići: Nema hapšenja bez dokaza Komentarišući slučaj braće Bitići, predsednik Srbije Aleksandar Vučić rekao je u parlamentu da se zločin desio i da je to težak problem. "A kad god tražite dokaze od nekoga, oni kažu, a što ne hapsite tog i tog, Gorana Radosavljevića Gurija najčešće. Dajte nam dokaze. Bez dokaza da hapsimo?, rekao je Vučić i dodao da je Srbija ozbiljna zemlja i da ne može da hapsi zato što pišu novine i advokati.\nVučić je govorio i o istorijskim aspektima odnosa prema Kosovu - od kosovske bitke 1389. godine do danas, a za sebe je rekao da mu je kao predsedniku posao da ljudima saopšti istinu o svim bitnim stvarima, pa i o Kosovu, "ali da to ne znači da se neće boriti za srpski narod koji tamo živi", dodao je.\nInače, pred početak današnjeg zasedanja dogodio se incident ispred zgrade Skupštine, kada je automobil u kome je bio lider Srpske radikalne stranke Vojislav Šešelj izgurao poslanike Dveri koji su ispred parlamenta došli da sačekaju predsednika Srbije Aleksandra Vučića sa transparentom "Danas izdaja - sutra robija".\nDanašnjoj sednici je prisustvovalo 156 poslanika vladajuće većine i deo opozicionih stranaka - Srpska radikalna stranka, Liberalno demokratske partija, Liga socijaldemokrata Vojvodine i Stranka moderne Srbije.\nSa druge strane, većina opozicije i dalje bojkotuje rad parlamenta, a njihova procena je da je sednica o Kosovu još jedna prevara aktuelne vlasti i "fingiranje dijaloga".\nSavez za Srbiju (SZS) danas je i zvanično potvrdio da poslanici ovog pokreta neće učestvovati, jer smatraju da će sednica kojoj prisustvuje predsednik Srbije Aleksandar Vučić biti "farsa", "rijaliti program" i "psiho drama".


SFF: Prikazani Heroji bitke za ranjenike | Autonomija\nSFF: Prikazani Heroji bitke za ranjenike\nPrikazan dokumentarni film "Heroji bitke za ranjenike", novinara Radio-televizije Vojvodina Aleksandra Reljića\nDeo današnjeg programa 20. Sarajevo film festivala posvećen je strahotama na prostoru bivše Jugoslavije tokom ratova devedesetih godina. Jedno od ostvarenja koje je danas prikazano je i dokumentarni film „Heroji bitke za ranjenike“, novinara Radio-televizije Vojvodina Aleksandra Reljića.\nSarajevska publika toplim aplauzom pozdravila je autorsku ekipu i u razgovoru sa njima nakon projekcije istakla da su ovakvi filmovi više nego potrebni, kako bi se ceo region lakše suočio sa tamnom prošlošću.\nFilm „Heroji bitke za ranjenike“ govori o velikoj hrabrosti doktorke Dušanke Vujasić i vozača sanitetskog vozila Predraga Dacića. Doktorka Vujasić poginula je od granate radeći svoj posao u bolnici u Goraždu, dok je Dacić stradao na brutalan način u Višegradu prevozeći ranjenike preko ratnih linija.\nAleksandar Reljić rekao je nakon projekcije da mu je izuzetna čast što je film prikazan na Sarajevo film festivalu i što je publika odlično primila ovo ostvarenje.\nProducent filma Dinko Gruhonjić rekao je da je izuzetno važno što je i publika u Sarajevu imala prilike da vidi jedan od filmova iz serijala „Živeti zajedno“, jer oni govore o istinskim herojima ratova na ovim prostorima i dobrim ljudima u vremenu zla.\n„Dragom mi je da smo još jednom ovim filmom poslai poruku da nacija ne može biti izgovor ni za činjenje ni za nečinjenje“, rekao je Gruhonjić za Radio-televiziju Vojvodine.\nPet dokumentarnih filmova iz serijala „Živeti zajedno“ govore o pozitivnim pričama i građanskoj hrabrosti iz ratnog i poratnog perioda na području bivše Jugoslavije. Realizovani su u saradnji udruženja „BH novinari“ i Nezavisnog društva novinara Vojvodine u koprodukciji sa Radio-televizijom Vojvodine.


Pokret „Žuti prsluci“ (Les gilets jaunes), koji je 17. novembra pokrenuo proteste širom Francuske zbog najavljenog poskupljenja poreza na gorivo, saopštio je da je razočaran ekološkim merama koje je predstavio predsednik Emanuel Makron, preneo je danas list Mond.\nPokret, koji je spontano nastao na društvenim mrežama, a nedavno imenovao delegaciju za dijalog s vlastima, pozvao je na novi protest u subotu posle sastanka s ministrom za ekologiju Fransoa de Rižijem i Makronovog govora o ekološkim merama, medju kojima je zatvaranje nekoliko nuklearnih elektrana do 2035. godine.\n„Žuti prsluci“ imaju dva zahteva – smanjenje svih poreza i stvaranje „gradjanske skupštine“ na kojoj bi se raspravljalo o ekološkoj tranziciji. Pokret takodje traži da vlasti uzmu u obzir i smanjenu kupovnu moć i sve veće siromaštvo gradjana.\nDe Riži je rekao da je vlada spremna da organizuje gradjanske debate što je danas potvrdio i premijer Eduar Filip ali je dodao da vlasti neće odustati od ekoloških mera koje treba da stupe na snagu od 1. januara.\nBaro je ocenio danas u opširnoj tribini objavljenoj na sajtu radija Evropa 1 (Europe) da Makronove mere imaju dobre strane ali da se to pitanje planetarnih razmera ne rešava samo korekcijama trenutne politike insistirajući da će na socijalnom planu gradjani s najmanjim primanjima biti prve žrtve ekološke katastrofe.\nFilozof Mišel Onfre (Michel Onfray), inače kritičar Makrona za kojeg smatra, kao i deo Francuza, da favorizuje bogataše, ocenio je da je pokret „Žuti prsluci“ nastao kao posledica opšteg osiromašenja gradjana, prenela je televizij LCI.\nNezadovoljstvo gradjana je veoma prisutno na društvenim mrežama na kojima Francuzi smatraju da će obični gradjani biti najviše pogodjeni merama vlade i pored najavljenih olakšica u prilagodjavanju s novim ekološkim merama.


Britanski parlament: Intervencija u Libiji ojačala DAEŠ - Sputnjik Srbija\n10:00 14.09.2016 (osveženo 10:15 14.09.2016) Preuzmite kraći link\nU izveštaju Odbora za spoljne poslove Parlamenta Velike Britanije oštro se kritikuje intervencija te zemlje i Francuske u Libiji, koja je dovela do svrgavanja bivšeg predsednika te zemlje Muamera el Gadafija 2011. godine.\nOdbor za spoljne poslove optužio je tadašnjeg britanskog premijera Dejvida Kamerona za nedostatak koherentne strategije za sprovođenje vazdušne kampanje, prenosi Bi-Bi-Si.\nU izveštaju se navodi da za tu intervenciju nisu korišćeni precizni obaveštajni podaci, kao i da je to dovelo do uspona DAEŠ-a (takozvane Islamske države) na severu Afrike.\nVlada Velike Britanije saopštila je da je odluka o intervenciji doneta na međunarodnom nivou.\nNa akciju je pozvala Arapska liga, a odobrio ju je Savet bezbednosti UN, istaklo je Ministarstvo spoljnih poslova.\nMeđunarodna koalicija, na čelu sa Velikom Britanijom i Francuskom, pokrenula je kampanju vazdušnih i raketnih napada protiv Gadafijevih snaga u martu 2011. godine, nakon što je libijski režim zapretio da će napasti grad Bengazi, koji je bio pod kontrolom pobunjenika.\nintervencija, DAEŠ, Arapska liga, Moamer Gadafi, Dejvid Kameron, Libija, Velika Britanija, Francuska


Đorđe Đoković: Četiri teniska turnira ove godine u Beogradu – Dnevni Magazin\nĐorđe Đoković: Četiri…\nTurnir “Serbia open 2021” iz serije 250, održaće od 19. do 25. aprila u Beogradu bez prisustva publike i uz ograničeno prisustvo medije.\nĐoković je istakao da će nastupiti 12 igrača iz Top 35, među kojima su najbolji teniser sveta Novak Đoković, Dominik Tim, Gael Monfis i Aslan Karacev, kao i da je Stan Vavrinka morao da otkaže učešće zbog povrede.\n“Uložili smo velike napore da vratimo ATP turnir u Srbiju i da ga organizujemo na najvišem nivou u skladu sa merama Vlade Srbije i ATP-a. Ovo je samo početak, nama je cilj da turnir u narednim godinama dobije licencu 500. Odziv igrača je dobar, s obzirom na to da se u isto vreme igra turnir u Barseloni”, rekao je Đoković na zoom konferenciji za medije i zahvalio gradu i državi na velikoj pomoći.\nĐoković je naveo da će nedelju dana pre ATP turnira biti organizovan i čelendžer za tenisere, a potvrdio je da će prestonica Srbije biti domaćin i VTA turnira iz serije 250, koji će biti na programu od 16. maja, kao i da će Beograd organizovati i ženski čelendžer od 22. jula.\nIgrači će biti smešteni u “polubalonu”, izolovani, sa redovnim testiranjem, a turnir će imati i humanitarni značaj, jer će se za svaki as donirati određena suma za humanitarne svrhe preko “Fondacije Novak Đoković”.\nMeđustranački dijalog – evroparlamentarci napravili plan sastanaka\nNJENO IME NE ZNATE, A ISPISALA JE ISTORIJU: Silovao ju je i mučio, a onda hteo da je oženi! Ona je rekla NE!(FOTO/VIDEO)


Diktator dobio šamar sa Zapada: Morao da vrati policiju iz Budve | Borba Info\nHome/Aktuelno/Diktator dobio šamar sa Zapada: Morao da vrati policiju iz Budve\nDiktator dobio šamar sa Zapada: Morao da vrati policiju iz Budve\n19/06/2020\tAktuelno Leave a comment\nNakon nekoliko burnih dana, predsjednik Opštine Budva Marko Carević, predsjednik Skupštine opštine Krsto Radović, i odbornici Vladimir Bulatović (Crnogorska) i Snežana Kuč (DPS), saopštili su da od petka počinje dijalog o smirivanju situacije u Budvi i prevazilaženju tenzija.\nSva je prilika da se to desilo pošto se umiješao – međunarodni faktor.\nTo je za sada ukratko epilog razgovora glavnih političkih aktera u prijestonici crnogorskog turizma, nakon nemilih scena od srede koje su podrazumijevale upotrebu grube fizičke sile protiv najviših budvanskih funkcionera od strane crnogorske policije.\nIako je policija doslovce izbacila iz zgrade opštine gradonačelnika i predsjednika budvanskog parlamenta, Carević i Radović su se u četvrtak u 7:30 sati zajedno sa kolegama uredno vratili u svoje kancelarije, u čemu ih policija ovog puta nije sprečavala.\nPreokretu u Budvi kumovao međunarodni faktor\nKada se na to doda i činjenica da su budvanski funkcioneri u sredu neobično brzo pušteni iz pritvora u Centru bezbjednosti Budva, sve upućuje da je današnjem preokretu i znatno mekšem ophođenju policije prema budvanskom rukovodstvu, odlučujuće kumovao međunarodni faktor, prije svega – ambasade SAD, Velike Britanije i EU.\nTo su nešto ranije danas potvrdili i šef kabineta predsjednika Opštine Budva Nikola Jovanović i potpredsjednik Demokrata Dragan Krapović, koji su prvi javno sapštili da se međunarodna zajednica uključila u pregovore u Budvi.\nOni su naime uključivanje Evropske komisije, kao i ambasada SAD i Ujedinjenog kraljevstva okarakterisali kao „još jedan uspjeh aktuelne vlasti“ u Budvi, uz konstataciju da „jučerašnji državni udar nije uspio“.\nKada se podvuče crta i uvidi da čak ni upotreba sile ovog puta crnogorskom režimu nije pomogla da promijeni vlast u Budvi, najmanje što se može zaključiti jeste da zapadni partneri blago rečeno nisu oduševljeni sa nasilnim metodama Podgorice.\nOsuda prekomjerne upotrebe policijske sile\nAnalitičar Boško Vukićević je uvjeren da dešavanja u Budvi nedvosmisleno pokazuju da crnogorski režim postepeno gubi svaku vrstu racionalnosti u političkim potezima, jer vlast jednostavno više nema načina da zaustavi svakodnevno osipanje glasača koje se pojavilo od početka litija.\nOn dodaje da se to jasno vidi iz činjenice da režim kao jedini odgovor na „događanje naroda“ sada vidi isključivo u sprovođenju raznih vidova nasilja i zastrašivanja neistomišljenika.\n„Međutim, takav pristup izgleda da više ne može imati podršku ni kod standardnih sponzora režima iz inostranstva. Intervencije američke i britanske ambasadorke, u kojima se na implicitan način osuđuje prekomjerna upotreba policijske sile u Budvi, kao i selektivna primjena pravde, ukazuju na moguće otkazivanje podrške vlasti od strane ključnih adresa na Zapadu“, kaže Vukićević za Sputnjik.\nOn ipak odaje priznanje na prvom mjestu građanima Budve koji su svojim organizovanim otporom snažno skrenuli pažnju na nasilje režima.\n„Utisak je da su intervencije sa Zapada, povezane sa odlučnim prisustvom i djelovanjem opoziciono orijentisanog naroda u Budvi, koji je trenutno tamo ubjedljiva većina, bilo presudno za režimsku odluku o trenutnom obustavljanju policijskog nasilja u Budvi. Sve su prilike da se vlastodršcima iz Podgorice sužava manevarski prostor djelovanja, da je opcija sve manje i da su ovo signali u pravcu demokratizacije Crne Gore”, jasan je Vukićević.\nPrevious Vojska SAD na ivici besa: Imamo dokaze da ruski avioni izvode napade i u Libiji\nNext Kome će to da prođe? Pozvao Vučića i Tačija u SAD zbog ekonomije?


MUP: Policijski izveštaj od 5. do 11. marta - Vesti 025info - Apatin, Sombor, Kula, Odzaci :: www.025info.rs\nU toku prethodne nedelje na području Policijske uprave u Somboru dogodilo se 13 saobraćajnih nezgoda, 6 sa nastradalim licima i 5 sa materijalnom štetom. U saobraćajnim nezgodama 6 lica je zadobilo lake i 3 lica teške telesne povrede. Zbog vožnje pod dejstvom alkohola zadržano je 10 lica.\nNa teritoriji grada Sombor dogodilo se 8 saobraćajnih nezgoda u kojima su 4 lica zadobilo lake i 2 teške telesne povrede. Zbog vožnje pod dejstvom alkohola zadržano je pet lica.\nNa području opštine Apatin dogodila se 1 saobraćajna nezgoda u kojoj je 1 lice zadobilo lake telesne povrede. Dva lica su zadržana zbog vožnje pod dejstvom alkohola.\nNa području opštine Odžaci u prethodnoj nedelji registrovane su 2 saobraćajne nezgode u kojima je 1 lice zadobilo lake i 1 teške telesne povrede. Jedno lice je zadržano zbog vožnje pod dejstvom alkohola.\nU opštini Kula dogodile su se 2 saobraćajne nezgode. Zbog vožnje pod dejstvom alkohola zadržana su dva lica.\nMeđu uzrocima koji su doveli do saobraćajnih nezgoda najbrojniji su neprilagođena brzina, neustupanje prava prvenstva prolaza i dr.


Novinarska udruženja kritikuju promenu Zakona o javnim medijskim servisima\nBeta 13. novembra 2015. 13:00\nNezavisno udruženje novinara Srbije (NUNS) i Nezavisno društvo novinara Vojvodine (NDNV) ocenili su danas da najava promene Zakona o javnim medijskim servisima predstavlja ozbiljno ugrožavanje ideje javnog servisa i dalje odlaganje uspostavljanja uslova za nezavisan rad važnih institucija.\n„Najavu smanjenja pretplate sa 500 na 150 dinara ima smisla čitati jedino u kontekstu predizbornih aktivnosti, s obzirom na činjenicu da će trošak prikupljanja pretplate sa ovako niskim iznosima, po svemu sudeći, biti približan, a možda čak i veći od sakupljenih sredstava“, navodi se u saopštenju tih novinarskih udruženja.\nNUNS i NDNV su dodali da nastavak finansiranja iz budžeta predstavlja „omču oko vrata“ javnih servisa koju država, odnosno vlast može zatezati po potrebi, u slučaju da nisu dovoljno „kooperativni“, odnosno ukoliko svoju uređivačku politiku usmeravaju građanima, a ne vladajućoj eliti.\nDva udruženja ocenila su da je tragično je što je propuštena cela godina da se obave sve pripreme za uvođenje pretplate, odnosno takse, i da se kroz široku društvenu akciju ukaže građanima da će oni svakako plaćati rad javnih servisa, svejedno da li direktno ili iz budžeta.\n„Takođe, propuštena je prilika da se građanima objasni da direktno plaćanje pretplate javnim servisima stvara uslove da oni rade, pre svega, u njihovom, a ne u interesu predstavnika elite“, dodaje se u saopštenju.


Kragujevčani su na iznanđenje mnogih izgubli u drugom kolu kod kuće od beogradskog Radničkog sa 81:70.\n"Ima još dosta da se igra, uveren sam da ćemo u narednim utakmicama igrati energičnije i da ćemo ispraviti lošu sliku iz drugog kola. Mislim da bi se sa jednom pobedom vratili na pravi put", dodao je Bakić.\nPlejmejker Radničkog dobro poznaje narednog protivnika ekipu Mega Vizure, koju predvodi iskusni Branko Milisavljević.\n"Željni su dokazivanja i pokušaće da zabeleže prvu pobedu. Neće nam biti lako, ali do vrha se i ne dolazi lako. Pokazali smo da ove godine igramo jako dobro na gostujućem parketu, idemo u Beograd da tako i nastavimo", zaključio je Bakić.\nUtakmica 3. kola Superlige Srbije Mega Vizura - Radnički Kragujevac igra se u nedelju od 17.30 u Hali sportova na Novom Beogradu.


POBUNA IDE DO KRAJA: Narod tražio zakon o trajnoj zabrani kopanja litijuma! - Naša Borba\nPredsednik udruženja „Ne damo Jadar“ iz Gornjih Nedeljica Zlatko Kokanović izjavio je da je taj pokret od premijerke Srbije Ane Brnabić zatražio donošenje zakona o trajnoj zabrani istraživanja i eksploatacije litijuma i bora u Srbiji. Zlatko Kokanović FOTO: ATA images\n– Tražili smo donošenje zakona o trajnoj zabrani istraživanja i eksploatacije litijuma i bora u Srbiji. Brnabić je rekla da zbog izbora ne može da se donese zakon, ali zahtev nije eksplicitno odbačen – rekao je Kokanović.\nUdruženje je, prema njegovim rečima tražilo i da inspekcija izađe na teren i utvrdi posledice istraživanja kompanije Rio Tinto u selima Jadra i Radjevine.\nBrnabić je prošle nedelje rekla da je ukinuta Uredba o Prostornom planu područja posebne namene za Loznicu, čime je stavljena tačka na projekat „Jadar“ kompanije Rio Tinto kojim je bilo planirano otvaranje rudnika litijuma i bora u okolini tog grada.\nUdruženje „Zaštitimo Jadar i Rađevinu“ takodje traži trajnu zabranu eksploatacije litijuma i bora, a Inicijativa Kreni-pokreni moratorijum na iskopavanje litijuma na 20 godina.\nPrethodni tekstPodignuta optužnica protiv Jovanovića jer je tukao čoveka reketom!\nSledeći tekstSRPSKI POLITIKOLOG IH RAZOTKRIO: Lažna opozicija je predala referendum Vučiću!


Dodik, Kusturica i Višković presjekli vrpcu na otvorenju nove gondole Poljice na Jahorini – Gluporije\nČlan Predsjedništva BiH Milorad Dodik i premijer RS-a Radovan Višković danas su na Јahorini svečano otvorili novoizgrađenu kabinsku gondolu Poljice, dva šestosjeda, dva ski-lifta i sedam kilometara novih vještačkih osniježenih staza.\nVeliki infrastrukturni projekti, ski-liftovi sidro i tanjir, osposobljavanje staze za spust poslije 30 godina, sedam novih kilometara za osnježavanje, kao i rasvjeta staze “Novak Đoković”, urađeni su uz podršku Vlade Republike Srpske i člana Predsjedništva BiH, rečeno je na svečanom otvaranju.\n“Čast mi je ovdje biti i svjedočiti o još jednom uspjehu koji smo nesumnjivo ostvarili zajedničkim naporima, ne samo gradeći sve ovo na Јahorini, nego dokazujući da to možemo”, rekao je Dodik.\nOn je čestitao i zahvalio Olimspijskom centru i svim prijateljima koji su bili uključeni u realizaciju ovog projekta.\n“Ovo je rezultat velike vizije kao neodvojivog plana razvoja modrene i slobodne Republike Srpske. Sve što radimo, radimo na dobrobit mladih generacija u RS-u koje dolaze da nastave naš put – rekao je Dodik, prenosi RTRS.\nPrema njegovim riječima, vlasti u RS-u nastavit će s investicijama u svim oblastima privredno-ekonomskog djelovanja.\nGondola na Poljicama kapaciteta je 3.600 skijaša, a dva šestosjeda mogu da prime 9.400 skijaša.\nSvečanoj ceremoniji prisustvuje i ministar saobraćaja i veza u Vladi Republike Srpske Nedeljko Ćorić, direktor Olimpijskog centra “Јahorina” Dejan Ljevnaić i predsjednik Nadzornog odbora OC “Јahorina” Nedeljko Elek, filmski reditelj Emir Kusturica i mnogi zvaničici iz javnog i političkog života.


Odbor sjutra o predlogu za upućivanje dva vojnika u misiju u Iraku - Vijesti.me\nPREDLOG UTVRĐEN PETOG MARTA\nOdbor sjutra o predlogu za upućivanje dva vojnika u misiju u Iraku\nPodsjeća se da je Zakonom propisano da o upotrebi jedinica VCG u međunarodnim misijama odlučuje Skupština Crne Gorem na osnovu predloga Savjeta za bezbjednost i odbranu Edit\n562 pregleda 0 komentar(a)\nMINA News 27. oktobar 2019, 16:48\nOdbor za bezbjednost i odbranu razmatraće sjutra Predlog odluke o upućivanju dva pripadnika Vojske Crne Gore (VCG) u NATO misiju u Iraku (NMI).\nTaj predlog utvrdio je 5. marta Savjet za bezbjednost i odbranu, čiji je predsjednik Milo Đukanović.\nMinistarstvo odbrane, kako se navodi, odrediće pripadnike VCG, trajanje rotacije - smjene, izvršiti pripremu, obuku i opremanje, pratiti i koordinisati angažovanje u misiji NMI.\nPodsjeća se da je Zakonom propisano da o upotrebi jedinica VCG u međunarodnim misijama odlučuje Skupština Crne Gorem na osnovu predloga Savjeta za bezbjednost i odbranu.\nKako se navodi, nakon priključenja Crne Gore Sjevernoatlantskoj alijansi stekli su se usiovi da se pojača vojno pnsustvo Crne Gore u okviru NATO vođenih međunarodnih misija i operacija.\n„Ministarstvo odbrane i Generalštab su izvršili analizu i procjenu mogućnosti angažovanja pripadnika VCG u misiji NMI i zaključili da, u skladu sa trenutnim kapacitetima i obimom preuzetih međunarodnih obaveza, možemo uzeti učešće u misiji NMI angažovanjem do dva štabna podoficira“, kaže se u obrazloženju.\nOcjenjuje se da za Crnu Goru učešće u misijama znači kredibiiitet u međunarodnoj zajednici, jer kroz aktivno učešće i doprinos pokazuje odgovornost i svijest o potrebi očuvanja bezbjednosti u svijetu.\n„Za VCG učešće u misijama znači razvoj interoperabilnosti i sposobnosti, sticanje novih znanja i naučenih lekcija koje se kasnije primjenjuju u obuci jedinica. U VCG već imamo oko 24 odsto pripadnika koji su bili angažovani u nekoj od misija, što je doprinijelo da proces dostizanja interoperabilnosti i razvoja sposobnosti bude brži i efikasniji“, navodi se u obrazloženju.\nIstiče se da za pripadnike VCG učešće u međunarodnim misijama predstavija profesionaini izazov, priliku da se pripremaju za rad u multinacionalnom okruženju i u realnim usiovima i da razmjenjuju iskustva sa kolegama iz oružanih snaga drugih država.\nSavjet za bezbjednost i odbranu


РЕНОВИРАНА ЗГРАДА У УЛИЦИ ЦАРА ДУШАНА 121\nRENOVIRANA ZGRADA U ULICI CARA DUŠANA 121\n4. januara 2021. / Postavljeno u AKTUELNOSTI\nU Loparama je renovirana još jedna zgrada u glavnoj ulici, za šta su stanari prikupili oko 20.000 KM, a opština je lani pomogla sa 5.000 KM, a još toliko će biti uplaćeno u ovoj godini, rekao je Srni načelnik ove opštine Rado Savić.\n„Projekat renoviranja ove zgrade košta oko 30.000 KM, a urađen je novi krov i fasada sa termoizolacijom, što je lijep primjer nastavka realizacije projekta započetog prije nekoliko godina“, rekao je Savić.\nPrema njegovim riječima, cilj projekta je da sve zgrade, izgrađene u prošlom vijeku u Loparama, dobiju novi krov umjesto azbestnog, kao i novu fasadu i oluke.\n„Na ovaj način se, osim poboljšanja uslova stanovanja i zdravlja ljudi, vodi računa i o uštedi energije, smanjenju zagađenja i ljepšem izgledu. Nastavili smo na ovaj način da podržavamo sve zajednice etažnih vlasnika sa po 5.000 KM na ovom projektu“, rekao je Savić.\nSavić je naveo da će zajednice etažnih vlasnika koje rade i termoizolacionu fasadu dobiti duplo više sredstava, a opština će podržati ponovo i one koji su ranije uradili novi krov i fasadu bez termoizolacije, ako žele uraditi projekat utopljavanja svoje zgrade radi uštede energije i smanjenja zagađenja životne sredine.


Obuka u pružanju psiho-socijalne podrške u vanrednim situacijama - Crveni krst Crne Gore\nObuka u pružanju psiho-socijalne podrške u vanrednim situacijama\nU nedelju, 8. novembra 2015. godine, održana je obuka u okviru projekta „Pružanje psiho-socijalne podrške u vanrednim situacijama“. Obuku su pohađali volonteri Crvenog krsta Crne Gore i 11 studenata završne godine psihologije sa Filozofskog fakulteta u Nikšiću.\nNjih 40 je imalo priliku da kroz jednodnevno druženje razmijene iskustva i znanje iz ove oblasti, kao i da čuju nešto više o samom projektu, planiranim aktivnostima i njihovom budućem angažmanu. Važno je istaći da su, pored starije grupe volontera, obuku prošli i najmlađi članovi volonterskog kluba koji su pokazali veliko interesovanje za ovu oblast i našli joj primjenu u svakodnevnim, a ne samo vanrednim okolnostima. Teme koje su učesnici obrađivali su: istorijat Crvenog krsta i njegova uloga u vanrednim situacijama, uobičajene reakcije ljudi na krizne događaje, psiho-socijalna podrška, dobra komunikacija i aktivno slušanje, poželjne osobine volontera koji pružaju psiho-socijalnu podršku i kada, kako i kome uputiti na stručnu pomoć. Sve teme su zasnovane na Priručniku za pružanje psiho-socijalne podrške u kriznim situacijama koji je Crveni krst Crne Gore objavio početkom mjeseca. Pored teorije i definisanja pojmova, obuka uključuje i vježbanje određenih segmenata ove vrste podrške, kao i primjere iz Crne Gore i regiona. Obuku su osmislile i vodile Veselinka Milović, psiholog i profesor na studijskom programu za psihologiju i Jelena Šofranac, psiholog i projektni koordinator u Crvenom krstu Crne Gore.\nPored sticanja znanja iz ove oblasti, ideja obuke je formiranje mobilnog tima volontera koji bi u slučaju potrebe djelovao na teritoriji Crne Gore. Ovaj tim će biti formiran od volontera Crvenog krsta Crne Gore i studenata psihologije koji izraze spremnost da, kroz volonterski rad, doprinesu realizaciji narednih aktivnosti. Njihova uloga, kao budućih profesionalaca, bi bila da pružaju psiho-socijalnu podršku kako ugroženim ljudima, tako i samim volonterima koji često trpe posljedice zbog emotivnog i fizičkog iscrpljivanja tokom velikih nesreća.\nNakon ove, u planu je održavanje 6 lokalnih obuka koje će doprinijeti izgradnji kapaciteta opštinskih organizacija Crvenog krsta u pružanju psiho-socijalne podrške.


Advokatica: Seksualno uznemiravanje manekena postalo epidemija – Krstarica\nAdvokatica: Seksualno uznemiravanje manekena postalo epidemija\nBeta 5. decembra 2017. 23:30\nSeksualno uznemiravanje manekena postala je epidemija, izjavila je danas američka advokatica Lajza Blum na konferenciji za novinare održanoj pošto su dva bivša manekena rekla da ih je uznermiravao modni fotograf Brus Veber.\n„Manekenstvo treba da reši pitanje eksploatacije modela, koji su često prepušteni milosti agenata, agencija i fotografa“, rekla je Lajza Blum, ćerka advokatice Glorije Alfred koja brani nekoliko žrtava navodnih seksulanih napada Bila Kozbija, Harvija Vajnstajna i američkog predsednika Donalda Trampa.\nLajza Blum je rekla da su mnogi manekeni preplašeni te javno ne govore o zlostavljanju, čak ni o seksualnom, strahujući da bi im to uništilo karijeru, i dodala da su mnogi modeli zbog toga napustili svoje zanimanje.\nOna je prošle nedelje podnela tužbu Vrhovnom sudu Njujorka protiv Vebera u ime manekena Džejsona Bojsa.\nVeber (71) svetski poznat po fotografijama mladih seksepilnih manekena, navodno je zatražio od Bojsa koji je tada imao 28 godina da radi vežbe disanja da bi se oslobodio stresa i da postepeno skida odeću, nakon čega ga je milovao bez njegove saglasnosti.\nVeber je radeći za „Vog“ i druge čitane časopise podstakao popularnost marke Kelvina Klajna, Ralfa Lorena i Fiča.\nDrugi bivši maneken, Mark Riketson takodje je opisao da je Vebera seksualno zlostavljanje i njega kao i Bojsa, i to kada je imao 18 godina.


Novi Sad evropska prestonica kulture 2021. - Welcome to Novi Sad\nHome » News » Novi Sad evropska prestonica kulture 2021.\nNovi Sad je evropska prestonica kulture 2021. godine\nNovi Sad je 13.10.2016. proglašen evropskom prestonicom kulture za 2021. godinu. Prvi grad van Evropske Unije koji će poneti titulu Evropska prestonica kulture je Novi Sad.\nPredsedavajući Panela nezavisnih eksperata, Stiv Grin rekao je da se titula evropske prestonice kulture ne dodeljuje za jednu godinu. – Ona traje 30 godina. Kad se 2045. bude pričalo o Novom Sadu, on će biti istican kao Novi Sad, Evropska prestonica kulture 2021 – rekao je Grin.


Tema: Prava Srba najugroženija u Crnoj Gori i Hrvatskoj\nPrava Srba najugroženija su u Crnoj Gori i Hrvatskoj, zato što im status u tim državama do kraja nije definisan, ocenio je istoričar i predsednik Naprednog kluba Čedomir Antić, napominjući da Srbi, kao manjina imaju probleme i u Makedoniji, Sloveniji i Albaniji. "Srbi u Hrvatskoj imaju znatna prava kao nacionalna manjina, ali postoji veliki procenat hrvatskog stanoništva koji je netrpeljiv prema Srbima koji žive u Hrvatskoj", naveo je Antić u izjavi Tanjugu, napominjući da je Parlamentarna skupština Saveta Evrope tražila od Hrvatske da uspostavi status Srba kakav je bio pre 1991. godine, ali da Hrvatska to nije učinila. Ocenjujući položaj Srba u Crnoj Gori Antić, inače jedan od autora izveštaja nevladine organizacije Napredni klub o pravima Srba u regionu, rekao je da su oni bili "taoci politike očuvanja zajedničke države". "Srbija nije štitila status Srba u Crnoj Gori već se interesovala samo za postojanje državne zajednice", rekao je Antić, i dodao da su, kada je uspostavljena nezavisna Crna Gora, Srbi u nekadašnjoj bratskoj republici prestali da postoje za vlasti u Srbiji. "Srbi ni dan danas nisu priznati čak ni kao nacionalna manjina u Crnoj Gori", naveo je Antić, ocenjujući da "Srbi ne samo da nemaju puna prava već su nezastupljeni u državnoj upravi i lokalnoj samoupravi". Što se tiče prava Srba u zemljama u regionu, Antić smatra da je loše stanje i u Makedoniji. "Srbi u Makedoniji imaju tu sreću da sede u vlasti, ali činjenica je da su oni lišeni prava slobode na veroispovesti", naveo je Antić. Prema njegovim rečima, kada je uspostavljeno kanonsko jedinstvo između Ohridske episkopije i Srpske pravoslavne crkve, ohridski episkopi su hapšeni i progonjeni, a srpske vlasti nisu mnogo reagovale tako da se stiče utisak da se Srbija tim narodom ozbiljno ne bavi. Ističući da je položaj Srba u Albaniji tek nedavno delimično definisan, Antić navodi da su Srbi u toj zemlji živeli u paradoksalnom svetu. "Prestavnici Srba u Albaniji učestvovali su u pregovorima o novom zakonu o nacionalnim manjinama, a nisu priznati kao nacionalna manjina", rekao je Antić. Navodeći da prema izveštaju "Naprednog kluba" Srbi u regionu nemaju puna prava, Antić je dao primer Slovenije gde Srba ima više od pedeset hiljada i na drugom mestu su po brojnosti, iza Slovenaca, a nemaju status nacionalne manjine. Činjenično je stanje da i Srbi u Federaciji BiH nemaju istovetan status kao što ga imaju Hrvati i Bošnjaci u Republici Srpskoj ili čak u samoj Republici Srbiji. Antić je naveo da puna prava Srbi imaju samo u Rumuniji i u Mađarskoj, objašnjavajući da u Mađarskoj nijedna nacionalna zajednica nema predstavnika Ustavnom sudu i parlamentu. Kao jedan od većih problema Antić je naveo i ekonomsku zanemarenost Srba u regionu. Antić istakao da je za nacionalne manjine u Srbiji koje su četiri puta malobrojnije od srpskog naroda koji živi u regionu izvan Srbije izdvojeno tri puta više novca. Za Srbe izvan Srbije izdvaja se oko 700.000 evra, dok se četiri puta više izdvaja za nacionalne manjine u Srbiji, precizirao je Antić.\nza Corate nije cudo ali ovi crnogorci saka i jada................\nAntić: Prava Srba najugroženija u Crnoj Gori i Hrvatskoj\nSuvišno je pričati o tome,ali Crnogorcima i Hrvatima treba skresati prava u Srbiji i spustiti nivo diplomatskih odnosa.\nRe: Antić: Prava Srba najugroženija u Crnoj Gori i Hrvatskoj\nMisoni kasnis... Izrija otvorio prije tebe... http://forum.krstarica.com/showthread.php?t=308113\nOriginal postavio misoni Prava Srba najugroženija su u Crnoj Gori i Hrvatskoj, zato što im status u tim državama do kraja nije definisan, ocenio je istoričar i predsednik Naprednog kluba Čedomir Antić, napominjući da Srbi, kao manjina imaju probleme i u Makedoniji, Sloveniji i Albaniji. "Srbi u Hrvatskoj imaju znatna prava kao nacionalna manjina, ali postoji veliki procenat hrvatskog stanoništva koji je netrpeljiv prema Srbima koji žive u Hrvatskoj", naveo je Antić u izjavi Tanjugu, napominjući da je Parlamentarna skupština Saveta Evrope tražila od Hrvatske da uspostavi status Srba kakav je bio pre 1991. godine, ali da Hrvatska to nije učinila. Ocenjujući položaj Srba u Crnoj Gori Antić, inače jedan od autora izveštaja nevladine organizacije Napredni klub o pravima Srba u regionu, rekao je da su oni bili "taoci politike očuvanja zajedničke države". "Srbija nije štitila status Srba u Crnoj Gori već se interesovala samo za postojanje državne zajednice", rekao je Antić, i dodao da su, kada je uspostavljena nezavisna Crna Gora, Srbi u nekadašnjoj bratskoj republici prestali da postoje za vlasti u Srbiji. "Srbi ni dan danas nisu priznati čak ni kao nacionalna manjina u Crnoj Gori", naveo je Antić, ocenjujući da "Srbi ne samo da nemaju puna prava već su nezastupljeni u državnoj upravi i lokalnoj samoupravi". Što se tiče prava Srba u zemljama u regionu, Antić smatra da je loše stanje i u Makedoniji. "Srbi u Makedoniji imaju tu sreću da sede u vlasti, ali činjenica je da su oni lišeni prava slobode na veroispovesti", naveo je Antić. Prema njegovim rečima, kada je uspostavljeno kanonsko jedinstvo između Ohridske episkopije i Srpske pravoslavne crkve, ohridski episkopi su hapšeni i progonjeni, a srpske vlasti nisu mnogo reagovale tako da se stiče utisak da se Srbija tim narodom ozbiljno ne bavi. Ističući da je položaj Srba u Albaniji tek nedavno delimično definisan, Antić navodi da su Srbi u toj zemlji živeli u paradoksalnom svetu. "Prestavnici Srba u Albaniji učestvovali su u pregovorima o novom zakonu o nacionalnim manjinama, a nisu priznati kao nacionalna manjina", rekao je Antić. Navodeći da prema izveštaju "Naprednog kluba" Srbi u regionu nemaju puna prava, Antić je dao primer Slovenije gde Srba ima više od pedeset hiljada i na drugom mestu su po brojnosti, iza Slovenaca, a nemaju status nacionalne manjine. Činjenično je stanje da i Srbi u Federaciji BiH nemaju istovetan status kao što ga imaju Hrvati i Bošnjaci u Republici Srpskoj ili čak u samoj Republici Srbiji. Antić je naveo da puna prava Srbi imaju samo u Rumuniji i u Mađarskoj, objašnjavajući da u Mađarskoj nijedna nacionalna zajednica nema predstavnika Ustavnom sudu i parlamentu. Kao jedan od većih problema Antić je naveo i ekonomsku zanemarenost Srba u regionu. Antić istakao da je za nacionalne manjine u Srbiji koje su četiri puta malobrojnije od srpskog naroda koji živi u regionu izvan Srbije izdvojeno tri puta više novca. Za Srbe izvan Srbije izdvaja se oko 700.000 evra, dok se četiri puta više izdvaja za nacionalne manjine u Srbiji, precizirao je Antić.\nMa jeste, Srbi svuda imaju problema, i niko od ostalih možda nije u pravu, Srbi su u pravu, a 10 drugih država nijesu\nOriginal postavio old-mne Misoni kasnis... Izrija otvorio prije tebe... http://forum.krstarica.com/showthread.php?t=308113\nRe: Prava Srba najugroženija u Crnoj Gori i Hrvatskoj\nPoslednja poruka: 21.06.2009., 01:34


Ofset štampa - Izrada sajtova - web dizajn, izrada web stranica, izrada sajta Novi Sad, cena izrade sajta Beograd\nRavna (ofset) štampa primenjuje se kao indirektna štampa, što znači da se boja sa forme ne prenosi direktno na podlogu, nego se predhodno prenosi na gumenu pokrivku (koja je postavljena na ofsetni cilindar - valjak), a zatim sa nje na materijal za štampu.Kod ravne štampe štampajući i ne štampajući elementi se nalaze u istoj ravni, a međusobno se razlikuju po svojim fizičko-hemijskim karakteristikama. Štamparska forma je tako odrađena da su štampajuće površine prijemčive za boju, a da odbijaju vodu, dok ne štampajuće površine primaju vodu, a posle vlaženja odbijaju boju. Sredstvo za vlaženje (voda) se prvo nanosi na formu, prekriva u tankom sloju liofobne, ne štampajuće elemente, dok boja koja se na formu nanosi nakon vode prekriva samo liofilne, odnosno štampajuće elemente.Postoje tehnike ravne, visoke i duboke indirektne štampe. Postupak ravnog ofseta je danas najrasprostranjeniji postupak štampanja, ona pokriva 85 % štamparske delatnosti u celom svetu.PrednostiPrednosti ofset u odnosu na druge metode štampe su:* Dosledno visok kvalitet slike. Ofset štampa daje oštre i čiste slike.* Brza i laka proizvodnja ploča štampanja.* Duži radni vek ploča za štampanje, jer ne postoji direktan kontakt između ploče i površine štampanja. Pravilno razvijene ploče uz primenu optimizovanih boja mogu trajati i do milion otisaka* Ofset štampa je najjeftiniji način da se proizvede visok kvalitet štampe za komercijalno štampanje u velikim količinama.NedostaciNedostaci ofset u odnosu na druge metode štampe su:*Zbog hemijske oksidacije ploče , delovi koji su oštećeni počinju da prihvataju boju. * Vreme i troškovi u vezi sa proizvodnjom ploče i pripremanje mašine za štampu . Kao rezultat toga, vrlo male količine štampanja sada kreću na digitalni ofset mašine.Izvor: www.stampabeograd.com


Sud EU vratio imunitet bivšem lideru Katalonije i njegovim saradnicima - 24.05.2022, Sputnik Srbija\nSud EU vratio imunitet bivšem lideru Katalonije i njegovim saradnicima\nSud Evropske unije odlučio je danas da vrati poslanički imunitet trojici bivših visokih katalonskih zvaničnika koji su pobegli iz Španije strahujući od hapšenja... 24.05.2022, Sputnik Srbija\nOdluka evropskog suda je poslednja epizoda u pravnoj sagi bivšeg predsednika španske regije Katalonije Karlesa Pudždemona i dvojice njegovih saradnika, bivšeg katalonskog ministra zdravstva Tonija Komina i bivše katalonske ministarke obrazovanja Klare Ponsati, prenosi AP.Plašeći se hapšenja, Pudždemon i nekoliko njegovih saradnika pobegli su u Belgiju u oktobru 2017. godine nakon referenduma o nezavisnosti Katalonije koji su španski sudovi i vlada proglasili nezakonitim.Godine 2019. Pudždemon i njegova dva saradnika osvojili su mesta u Evropskom parlamentu i dobili su imunitet kao članovi skupštine EU, međutim Evropski parlament im je prošle godine ukinuo imunitet.Pudždemon je kasnije uhapšen na Sardiniji, ali mu je dozvoljeno da bude na slobodi nakon što je sudija odložio odluku o zahtevu Španije za ekstradiciju.Italijanski sud je prvo želeo da vidi kakvu će odluku doneti sud Evropske unije povodom Pudždemonove žalbe na ukidanje imuniteta kao poslaniku Evropskog parlamenta.Sud EU u Luksemburgu u julu je potvrdio presudu o ukidanju imuniteta, ali Pudždemon (59) je uspešno izbegao ekstradiciju jer je boravio u Belgiji.U svojoj odluci sud EU je naveo da „činjenica da belgijske vlasti nisu predale tražena lica španskim vlastima ne isključuje veliku verovatnoću da će oni biti uhapšeni“.Očekuje se da će se sudska bitka nastaviti i u narednim mesecima, ako ne i godinama, pošto su mogućnosti za žalbe i dalje otvorene, preneo je Tanjug.\nsvet – politika, katalonija, španija, evropska unija (eu)\n© AP Photo / Olivier MatthysKarles Pudždemon\nSud Evropske unije odlučio je danas da vrati poslanički imunitet trojici bivših visokih katalonskih zvaničnika koji su pobegli iz Španije strahujući od hapšenja zbog secesionističkog političkog angažovanja u Kataloniji.\nOdluka evropskog suda je poslednja epizoda u pravnoj sagi bivšeg predsednika španske regije Katalonije Karlesa Pudždemona i dvojice njegovih saradnika, bivšeg katalonskog ministra zdravstva Tonija Komina i bivše katalonske ministarke obrazovanja Klare Ponsati, prenosi AP.\nPlašeći se hapšenja, Pudždemon i nekoliko njegovih saradnika pobegli su u Belgiju u oktobru 2017. godine nakon referenduma o nezavisnosti Katalonije koji su španski sudovi i vlada proglasili nezakonitim.\nGodine 2019. Pudždemon i njegova dva saradnika osvojili su mesta u Evropskom parlamentu i dobili su imunitet kao članovi skupštine EU, međutim Evropski parlament im je prošle godine ukinuo imunitet.\nPudždemon je kasnije uhapšen na Sardiniji, ali mu je dozvoljeno da bude na slobodi nakon što je sudija odložio odluku o zahtevu Španije za ekstradiciju.\nItalijanski sud je prvo želeo da vidi kakvu će odluku doneti sud Evropske unije povodom Pudždemonove žalbe na ukidanje imuniteta kao poslaniku Evropskog parlamenta.\nSud EU u Luksemburgu u julu je potvrdio presudu o ukidanju imuniteta, ali Pudždemon (59) je uspešno izbegao ekstradiciju jer je boravio u Belgiji.\nU svojoj odluci sud EU je naveo da „činjenica da belgijske vlasti nisu predale tražena lica španskim vlastima ne isključuje veliku verovatnoću da će oni biti uhapšeni“.\nOčekuje se da će se sudska bitka nastaviti i u narednim mesecima, ako ne i godinama, pošto su mogućnosti za žalbe i dalje otvorene, preneo je Tanjug.


Vesti online / Vesti / Svet / Kineski borbeni avion udario u zgradu\nSrećom, nije bilo žrtava\nOsim toga, pilot se bezbedno katapultirao, saopštilo je Ministarstvo odbrane Kine.\nNesreća se desila u sredu oko 19.30 časova u gradu Tajdžou u provinciji Žeđang. Delovi fabrike mašina za šivenje su uništeni, ali niko nije povređen.\nMornarica i flota Istočnog kineskog mora istražuju uzrok nesreće. Ministarstvo nije navelo koji se tip aviona srušio, javljaju agencije.\nU saopštenju Ministarstva navodi se da će broj ovakvih incidenata verovatno biti veći kako budu pojačane vežbe, uključujući komplikovanije i fizički zahtevnije noćne misije.


Zašto je online kurs računovodstva pravi izbor? | Saveti\nNeophodnost tačnog, potpunog i blagovremenog evidentiranja svih poslovnih događaja uz dokaznu dokumentaciju, iznedrila je potrebu usavršavanja velikog broja ljudi u segmentu računovodstva i njegovim ključnim oblastima.\nOnline kurs računovodstva upravo je najčešći izbor današnjih polaznika obuke u domenu poslovnih ekonomskih tokova. Kako je računovodstvo veoma složeno i sastavljeno iz više povezanih, ali i različitih celina, adekvatna obuka daje priliku za odlično teorijsko i praktično ovladavanje profesionalnim znanjima.\nKada je u pitanju kurs računovodstva, Beograd je bogat online ponudom ovladavanja raznovrsnih finansijskih veština, a među njima se ističu i dugogodišnje, iskusne i profesionalne akademije.\nRezultat uspešnog pohađanja poslovne obuke i osposobljavanje za rad u praksi jeste prestižan sertifikat, a kurs računovodstva online putem nije izuzetak. Naprotiv, svaki polaznik koji uspešno položi ispit postaje bogatiji za standardni ili digitalni primerak prestižnih i priznatih sertifikata.


zemlje kvinte - Sputnjik Srbija\nŠta se krije iza poruke zemalja Kvinte o godišnjici Račka\nPovodom godišnjice navodnog masakra u Račku, zemlje Kvinte traže da se porodicama žrtava obezbedi pristup pravdi. U Prištini to shvataju kao podršku tvrdnjama da su Srbi izvršili genocid nad Albancima, a advokat Goran Petronijević kaže da se iza toga krije pokušaj Zapada da sakrije da je sve bilo deo lažnog scenarija koji je doveo do bombardovanja SRJ.\nHaradinaj ambasadorima Kvinte predstavio prvi nacrt sporazuma sa Srbijom\nPrištinski Zeri prenosi da je kosovski premijer Ramuš Haradinaj ambasadorima Kvinte predstavio prvi nacrt „sveobuhvatnog zakonski obavezujućeg sporazuma između Kosova i Srbije“.\nŠta je američki plan ako Srbija jasno kaže — Ne!\nKad bi se Srbija direktno konfrontirala sa nekim izričitim zapadnim zahtevima, moguća su različita ograničenja i sankcije, ali to neće biti izričito naglašeno, već će reći da nema poštovanja nezavisnosti pravosuđa, da nema slobode medija, nema sigurnosti investiranja...


Ova zemlja želi isključivo vakcinisane turiste - Daljine.rs\nNe znamo na kom mestu turističkih prioriteta se kod antivaksera nalazi ova zemlja, ali pretpostavljamo da će ih zanimati odluka jednog od „Četiri Azijska Tigra“ da im zabrani ulazak u zemlju.\nSa željom da svoju naciju sačuva od zaraznih bolesti, singapurski ministar zdravlja predložio je izmene važećeg zakona koje bi nevakcinisane putnike praktično proglasile nepoželjnim.\nNa osnovu internacionalnog sporazuma 196 zemalja, Singapur za sada zahteva od stranih turista potvrdu o vakcinaciju samo protiv nekoliko bolesti – primera radi, oni koji na ovo ostrvo dolaze iz Južne Amerike i Afrike moraju biti pelcovani protiv žute groznice, a ako nisu, mogu preći granicu, uz obavezu naknadne vakcinacije i po potrebi pristanak da budu zadržani u izolaciji ili pod nadzorom.\nPostojeću listu bolesti koje apsolutno ne želi među svojih 5.6 miliona građana Singapur bi uskoro mogao da proširi i na ptičiji grip, ebolu i bliskoistočni respiratorni sindrom. Ovo ne treba da iznenađuje imajući u vidu da je 2003. 33 Singapuraca stradalo od SARS-a koji je usput naneo priličnu štetu i ekonomiji zemlje. Ako se uzme u obzir da je Azijski Gibraltar 2017. godine ugostio 17.4 miliona ljudi iz celog sveta, dodatno postaje jasna predostrožnost njegove vlade, kao i rešenost da stvari drži pod kontrolom.\nInicijator ovih izmena uverava javnost da eventualna proširenja ovlašćenja singapurskih vlasti ni u kom slučaju ne bi bila zloupotrebljavana, kao i da nijedan putnik namernik ne bi bio oteran sa vrata Singapura u koliko god lošem stanju bio, već da bi mu bila pružena hitna medicinska pomoć.\nS druge strane, diskreciona moć prilikom odlučivanja ko će preći granicu a ko ne bila bi praćena pojačanom kontrolom i praćenjem infektivnih bolesti, na svim nivoima.


ZAKON O PENZIJSKOM I INVALIDSKOM OSIGURANJU: Pravo na tuđu negu i pomoć može da dobije osiguranik i korisnik penzije kome je zbog prirode i težine povrede ili bolesti neophodna pomoć i nega za obavljanje radnji radi zadovoljavanja osnovnih životnih potreba (nepokretni, slepi i oni koji bez tuđe pomoći ne mogu da se hrane, oblače, niti kreću po kući, kao i oni koji su na dijalizi). Ostvarivanje ovog prava nije uslovljeno visinom drugih primanja, niti konkretnom dijagnozom, već isključivo opštim zdravstvenim stanjem osobe koja podnosi zahtev, odnosno njegovom funkcionalnošću i sposobnošću za obavljanje osnovnih životnih aktivnosti\nRepublički fond za penzijsko i invalidsko osiguranje godišnje dobije oko 55.000 zahteva za ostvarivanje prava na novčanu naknadu za pomoć i negu druge osobe, od čega oko 40 odsto njih uspeva da ostvari ovo pravo.\nOni koje stručne komisije odbiju smatraju da su njihovi kriterijumi veoma strogi i da samo potpuni invalidi mogu da dođu do ovih isplata.\n– Moj muž ima Parkinsonovu bolest. Teško se kreće i ima problema da samostalno funkcioniše. Više puta sam podnosila zahtev za ovu vrstu pomoći ali smo odbijeni, uz obrazloženje da on ipak pomalo može da se kreće. Moraću da nađem ženu koja će dolaziti svaki dan da mi pomaže oko brige o njemu, jer i ja imam zdravstvenih problema i ne mogu više sama to da radim. To ću morati da platim od penzije, s kojom i sada jedva krpim kraj sa krajem – naglašava sedamdesetdvogodišnja Beograđanka J. P.\nU Srbiji naknada za pomoć i negu iznosi 16.346 dinara, a prima je oko 76.000 ljudi. Broj zahteva za ostvarivanje ovog prava se neznatno povećava iz godine u godinu, a samo u ovoj godini je za te svrhe izdvojeno 15,1 milijarda dinara.\nOvu novčanu naknadu može da dobije osiguranik i korisnik penzije kome je zbog prirode i težine povrede ili bolesti neophodna pomoć i nega za obavljanje radnji radi zadovoljavanja osnovnih životnih potreba. Po Zakonu o penzijskom i invalidskom osiguranju ("Sl. glasnik RS", br. 34/2003, 64/2004 - odluka USRS, 84/2004 - dr. zakon, 85/2005, 101/2005 - dr. zakon, 63/2006 - odluka USRS, 5/2009, 107/2009, 101/2010, 93/2012, 62/2013, 108/2013, 75/2014 i 142/2014), pravo imaju samo nepokretni, slepi i oni koji bez tuđe pomoći ne mogu da se hrane, oblače, niti kreću po kući, kao i oni koji su na dijalizi.\nOstvarivanje ovog prava, pojašnjavaju u Republičkom fondu za penzijsko i invalidsko osiguranje, nije uslovljeno visinom drugih primanja, niti konkretnom dijagnozom, već isključivo opštim zdravstvenim stanjem osobe koja podnosi zahtev, odnosno njegovom funkcionalnošću i sposobnošću za obavljanje osnovnih životnih aktivnosti.\n– Postupak za ostvarivanje prava na novčanu naknadu za pomoć i negu druge osobe pokreće se na zahtev osiguranika, odnosno korisnika prava, uz koji je priložena odgovarajuća medicinska dokumentacija. Zahtev za novčanu naknadu podnosi se nadležnoj filijali prema mestu prebivališta. Uz zahtev je potrebno priložiti originalnu medicinsku dokumentaciju lekara specijaliste da je neophodna pomoć i nega druge osobe – naglašavaju u Republičkom fondu za penzijsko i invalidsko osiguranje.\nU najvećem broju slučajeva, u roku do 30 dana od dana podnošenja zahteva korisnik dobija poziv za veštačenje, koje sprovodi lekar veštak određene specijalnosti i koji na osnovu priložene medicinske dokumentacije i pregleda korisnika, donosi nalaz, ocenu i mišljenje. Svaki nalaz lekara veštaka podleže kontroli, a nakon toga se prosleđuje nadležnom organizacionom delu da donese rešenje o postojanju ili nepostojanju prava. Korisnik dobija rešenje i ako je ostvario pravo na tuđu negu i pomoć, uz penziju mu se isplaćuje i ova novčana naknada, a ako nije dobija rešenje sa obrazloženjem zašto je odbijen kao i pouku o pravnom leku.


Pariz: Prvo dokazi pa odluka o Rusiji - alo.rs\nVAGANJE Pariz: Prvo dokazi pa odluka o Rusiji\nAUTOR: Tanjug DATUM I VREME: 14.03.2018. 19:07\nFrancuska je danas saopštila da želi čvrst dokaz eventualne umešanosti Rusije u trovanje dvostrukog agenta Sergeja Skripalja, pre nego što preduzme bilo kakav korak u znak solidarnosti sa britanskom vladom.\n"Ne bavimo se političkom fantastikom. Kad se elementi dokažu doći će vreme da se donesu odluke", rekao je portparol francuske vlade Benžamen Grivo na konferenciji za novinare pošto je britanska premijerka Tereza Mej najavila da će Britanija proterati ruske diplomate i suspendovati bilateralne razgovore.\nIako je rekao da je napad "veoma ozbiljan čin" prema jednom strateškom savezniku, Grivo je dodao da Francuska čeka "definitivne zaključke" i dokaz da su "činjenice potpuno istinite" pre nego što zauzme stav.\nBritanski ambasador u Francuskoj El Levelin naveo je na Tviteru juče da prvi napad nervnim gasom na evropskom tlu od 1945. godine zahteva "snažan i koordinisan odgovor naših saveznika".\nNa pitanje da li je Pariz spreman da preduzme kontramere prema Rusiji povodom tvrdnji Londona, portparolka ministarstva spoljnih poslova Anjes fon der Mil je rekla da je Francuska u bliskom kontaktu sa Londonom.\nUzdržana reakcija Francuske je u suprotnosti sa njenim najbližim saveznicima, ali je u skladu sa naporima predsednika Emanuela Makrona da izgradi nov odnos sa ruskim predsednikom Vladimirom Putinom, konstatuje Rojters.\nAko Velika Britanija zabrani Raša Tudej, u Rusiji neće biti britanskih medija\nBritanci zapretili Rusima sajber napadom?!\nZaharova odbrusila Britancima: "Niko ne sme da kaže: Dajem Rusiji 24 sata!"\nBritanci zbog Rusa traže hitnu sednicu Saveta bezbednosti\nBritanija prekida sve kontakte sa Rusijom!\n"Proterivanje diplomata iz Londona - neprijateljski čin!"\n14/03/2018 - 19:40\nФранцуз чека да чује шта ће подмукли енглез да измисли?Да ружни и подмукли енглези имају иоле разума кренули би да решавају проблем будућности јер су преплављени са индусима и муслиманима.Градоначелник Лондона је муслиман пакистанац Садик Кан.То би било исто као када би градоначелник Београда био неки Измет Фекаљи син албанског емигранта.То ти кажем.


Britanska obaveštajna služba objavila podatke o sovjetskom laserskom oružju\nBritanska obaveštajna služba objavila podatke o sovjetskom laserskom oružju\n3 avgusta 2013\nSovjetski naučnici su sredinom 1980-ih razvili lasersko oružje koje je moglo da bude upotrebljeno protiv NATO snaga, saopštili su britanski mediji pozivajući se na podatke britanskih obaveštajnih službi, prenosi portal vz.ru.\nPrema tajnim izveštajima namenjenim za bivšu britansku premijerku Margaret Tačer, prvi borbeni sistem opremljen uređajima koji su mogli da oslepe neprijateljske snage ili da poremete i dezorijentišu njihovu elektroniku – bila je ruska teška nuklearna krstarica „Kirov“.\nPrema navodima lista „The Telegraph“, bivši britanski ministar odbrane Majkl Hezeltajn u 1983. je upozoravao da Moskva pokušava da razvije radiofrekvencijsko oružje koje može da uništi centralni nervni sistem čoveka, kao i elektromagnetno oružje koje onesposobljava radare i sisteme za navođenje projektila.\n„SAD su sa priličnim uznemirenjem reagovale na poslednje informacije o sovjetskim projektima u toj oblasti“, isticao je Hezeltajn. Međutim, on je istovremeno naglašavao da nije bilo nikakvih dokaza da je Sovjetski Savez dostigao fazu proizvodnje na polju elektromagnetnog oružja.


MZ Dušanovo-obavještenje Radio Foča\nRadio Foča » Društvo » MZ Dušanovo-obavještenje\nSep 20, 2017 @ 14:44 | autor Radio Foča\nSavjet Mjesne zajednice Dušanovo poziva sve mještane koji posjeduju automobile da na putnom pravcu Foča-Prevrać ne koriste ovu saobraćajnicu za parkiranje. Takođe, Savjet poziva mještane da sa puta uklone sve vrste materijala poput drva, građevinskog materijala i drugog otpada.\nNaime, radi se o gusto naseljenom prostoru koji je sa gradom povezan uskom putnom komunikacijom kojom svakodnevno saobraća veliki broj vozila. Neodgovornim odnosom pojedini mještani ugrožavaju normalno funkcionisanje saobraćaja i predstavljaju potencijalnu opasnost ne samo za pješake već i za normalno kretanje vozila.\nSavjet Mjesne zajednice Dušanovo će u narednom periodu pozvati sve opštinske inspekcije i druge nadležne organe da preduzmu zakonom određene mjere u cilju pješavanja pomenutog problema, navodi se u obavještenju.


Dvije godine zatvora zbog namještanja utakmica – Informer\nDvije godine zatvora zbog namještanja utakmica\nMuškarac iz Singapura osuđen je danas u Finskoj na dvije godine zatvora zbog umiješanosti u namještanje fudbalskih utakmica u toj zemlji.\nIstraga je pokazala da je on učestvovao u podmićivanju, falsifikovanju i ilegalnom prelasku granice.\nOkružni sud pokrajine Laponija saopštio je da je Vilson Radž Perumal zaradio oko 150.000 eura na namještenim utakmicama prvenstva Finske, u periodu od 2008. do 2011. godine. Perumalova “meta” bio je lokalni klub Rops iz Rovaniemija, grada sa sjevera Finske.\nU današnjoj presudi sedam igrača Ropsa iz Zambije i dva iz Moldavije dobili su suspenzije u trajanju od šest do 20 mjeseci. Oni su optuženi da su primali mito u iznosu od 11.000 do 40.000 eura po osobi.\nPerumal je uhapšen u februaru, zbog ulaska u Finsku s lažnim pasošem.\nErdogan: Turska će zbog Kipra zamrznuti odnose sa EU-om\nNovo ročište u postupku protiv Mladića 25. augusta


Vučić raspisuje i parlamentarne izbore? - Aleksinačke novine\nNaslovna/Aktuelnosti/Vučić raspisuje i parlamentarne izbore?\nUkupan broj pregleda: 132\nPolitički analitičar Branko Radun kaže za „Alo!“ da očekuje da će premijer Aleksandar Vučić prelomiti i kandidovati se na predstojećim predsedničkim izborima.\nS druge strane, analitičar Dejan Vuk Stanković kaže za „Alo!“ da je priča o predsedničkim izborima još u magli.\nIzvor: Alo, piše: D. Zlojutro\nIzbori Politika Srbija izbori\nU pucnjavi u Aleksincu ranjen muškarac\nUSVOJENO: Veće dnevnice za aleksinačke odbornike\nBeogradski izbori u decembru?! Da li će biti parlamentarnih?\nDejan Milošević na čelu Opštinske uprave\n03/12/2016 u 11:24\nAleksandar Vucic mora da raspise i parlamentarne izbore ukoliko zeli da podrzi Tomislava Nikolica za predsednickog kandidata. Bez raspisivanja parlamentarnih izbora i eventualno kandidovanje T. Nikolica, SNS bi napravila katastrofalnu gresku, jer bi Nikolic svakako izgubio na ovim izborima, sto bi na kraju oznacilo pocetak kraja politicke imperije Srpske napredne stranke.. Zato premijeru, buduci predsednice, pamet u glavu i vodite ovaj narod u bolju buducnost.


Novosti\t14.07.2017 11:03\nKANjON reke Gradac, čiji se slapovi iskre na belim oblucima pod živopisnim liticama nadomak Valjeva, mesto je na kome treba provesti bar jedan vikend tokom leta. U zavisnosti od toga da li ste skloni gastronomskim uživanjima ili aktivnom odmoru, možete da izaberete deo toka u kome ćete provesti vreme.\nOd ušća reke Gradac u Kolubaru kod nove velike bele Crkve Vaskrsenja Gospodnjeg u centru Valjeva, sledećih nekoliko kilometara uzvodno vode i pešačka staza i asfaltni put, uz koje se kraj obale nižu restorani sa specijalitetima zapadne Srbije. Tamo gde prestaje asfalt, počinje raj za ljubitelje aktivnog odmora, koji u ovo doba godine mogu da sa uživanjem gaze kroz bistru reku, koja je inače vrlo hladna.\nNajzanimljiviji je uzvodni deo klisure gde se u prirodnim bazenima može kupati, pa kamperi tu često logoruju. Najlepši deo kanjona su Vratoca, proširenje klisure pod visokom liticom zvanom Šareno platno. Ona je deo brda Branig, na koje se rado penju posetioci da vide Jerinin grad, kako je narod nazvao ostatke kula i hramova velikog vizantijskog i srpskog srednjovekovnog grada.\nPosetioci ne žale truda da pregaze reku i vijugavom stazom se popnu kraj iskopina na dugu čistu kosu s koje je pogled na kanjon i Valjevske planine najlepši.\nUzvodno od ovog prelepog mesta nalazi se nekoliko uređenih izletišta, a zadivljujuće je što nigde nema smeća, uobičajenog za naše krajeve.\nUzvodna šetnja kanjonom Gradca obično se završava obilaskom manastira Ćelije i Lelić, u čijoj se blizini nalazi, na 14 kilometara od ušća u Kolubaru, izvor reke Zelenika. Mnogi posetoci koji ne žele da prepešače celu stazu od grada do izvore prelaze svojim vozilom ili jeftinim taksijem oko sedam kilometara od Valjeva do manastira Ćelije, odakle prave kružnu šetnju do Šarenog platna i Jerininog grada na Branigu.


Grad teatar KPGT - Lazar Jovanov: knjiga | KorisnaKnjiga.com\nPodnaslov dela je: Pozoriše i integrativna kulturna politika.\n’’Izuzetno koherentan naučni rad u kome glumac (po osnovnoj vokaciji) uspeva da se vine do zavidne kote naučnog rada i predstavi vrlo zanimljiv model grada teatra koji je inicirao i u delo provodio Ljubiša Ristić. Autor je uspeo da svede u okvire naučnog rada sve razuđene tokove pozorišne imaginacije jednog genijalnog reditelja i mi čitamo zanimljivu studiju o gradu teatru. Sistematično nas je vodio kroz teorijsku literaturu, ali središnji deo posvećen je modelu KPGT realizovanom u Subotici, koji je integrisao vaskoliki pozorišni prostor stare nam Jugoslavije u jedinstveni jugoslovenski kulturni prostor.\nKnjiga sadrži osam poglavlja: Uvod, Grad i sociokulturni kapital, KPGT, Grad teatarSubotica, Teatralizacija šireg okruženja Palića, Grad teatar – Šekspirfest, Projekat Yu festKotor – Art, Grad teatar kao dinamičkikoncept razvoja sociokulturnog kapitala, Zaključak. Epicentar istraživanja predstavlja fenomen grada teatra. Grad teatar se posmatra kao narodno pozorište koje je namenjeno široj populaciji i ima istorijsku i antropološku ulogu u formiranju takozvanog slobodnog prostora.\nAutor daje širi kontekst, sagledavajući sve u evropskom i svetskom kontekstu, kada u drugoj polovini dvadesetog veka u evropskim i američkim gradovima dolazi do „renesanse“ pozorišnog života. Umetnički se oživljavaju najrazličitiji gradski i javni prostori, koji kao otvoreni prostori ostvaruju komunikaciju između umetnika i građana.\nJugoslovensko iskustvo Grada teatra, u kontekstu evropske kulturno-političke paradigme valja posmatrati kao koncept, način suprotstavljanja standardizaciji, uniformnosti i površnosti koju neminovno nameće globalizacija i ekonomizacija kulture i umetnosti.\nIdejni tvorac tih gradova teatara je pozorišna trupa i kulturno-politički pokret KPGT (Kazalište –Pozorište – Gledališče – Teatar), predvođena dramskim umetnicima Ljubišom Ristićem, Nadom Kokotović, Dušanom Jovanovićem i Radetom Šerbedžijom.’’


Stanley 2-10-099 trapez metalni pro skalpel cena, cene Srbija, prodaja Beograd Novi Sad Niš\nStanley 2-10-099 trapez metalni pro skalpel cene\nTrenutno nemamo slike za Stanley 2-10-099 trapez metalni pro skalpel\nMakita B-65969 odvijač krst\nEPonuda nije internet prodavnica već Vam omogućava da brzo i lako nađete Stanley 2-10-099 trapez metalni pro skalpel po najjeftinijoj ceni. Naš cilj je da kupci budu što bolje informisani o ponudi Stanley 2-10-099 trapez metalni pro skalpel na tržištu Srbije. Vrlo lako nalazite željeni proizvod za kategoriju Noževi i skalpeli cene, ne morate da lutate od sajta do sajta za Stanley Noževi i skalpeli, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Stanley 2-10-099 trapez metalni pro skalpel sa PRODAVCEM. EPonuda ne može da garantuje potpunu tačnost specifikacije i slika za Stanley 2-10-099 trapez metalni pro skalpel. Pre kupovine, podatke za Stanley 2-10-099 trapez metalni pro skalpel proverite na sajtu PROIZVOĐAČA.


Pariz ponovo u karantinu | Nova Ekonomija\nPariz ponovo u karantinu\nFrancuska je nametnula jednomesečni karantin u Parizu i nekim delovima na severu zemlje, jer imunizacija stanovništva teče sporo, dok je širenje novih, zaraznijih varijanti virusa znatno pojačano, javlja agencija Rojters.\nOd kraja januara, kada se suprotstavio pozivima naučnika i nekih članova njegove vlade da zaključaju zemlju, francuski predsednik Emanuel Makron je rekao da će učiniti sve što je potrebno da druga najveća ekonomija evrozone ostane što otvorenija.\nMeđutim, ove nedelje mu je ponestalo mogućnosti baš kada su Francuska i druge evropske zemlje na kratko obustavile upotrebu AstraZenekinog cepiva, piše Rojters.\nFrancuski premijer Žan Kasteks rekao je da je Francuska "u trećem talasu", a varijanta koja je prvi put otkrivena u Britaniji sada čini oko 75 odsto slučajeva. Odeljenja za intenzivnu negu su pod velikim opterećenjem, posebno u Parizu, gde stopa zaraženih premašuje 400 infekcija na svakih 100.000 stanovnika.\n"Epidemija se pogoršava. Naša odgovornost je sada da ne dozvolimo da to izmakne našoj kontroli", rekao je Kasteks na konferenciji za novinare.\nFrancuska je u četvrtak prijavila 35.000 novih slučajeva, a u Parizu je bilo više pacijenata na intenzivnoj nezi nego na vrhuncu drugog talasa.


Позиви за конференције и догађаје | Fakultet organizacionih nauka\nPočetna / Pozivi za konferencije i događaje\n24. februar 2021. 24. februar 2021.\nMeđunarodna konferencija Digital Transformation in Culture and Education\nPrva međunarodna onlajn konferencija Digital Transformation in Culture and Education čiji domaćin je Sekcija za digitalnu transformaciju biblioteka, Bibliotekarskog društvo Srbije, biće održana u periodu od 14-16. aprila 2021. Konferencija je odlična prilika za sve zainteresovane strane da diskutuju i razmene znanje i prakse, izazove i trendove u digitalnim tranformacijama čiji je nagli napredak izazvala pandemija korona virusa.\nRok za prijavu je 1.mart 2021., a više informacija o konferenciji i uslovima učešća možete preuzeti na linku.\nMeđunarodna konferencija Economic and Business Trends Shaping the Future\nPrva međunarodna konferencija „Economic and Business Trends Shaping the Future“ povodom 70 godina od osnivanja Ekonomskog fakulteta – Skoplje, od 12. do 13. novembra 2020. godine, Ekonomski fakultet Univerziteta „Sv. Ćirilo i Metodije“, Skoplje, Republika Severna Makedonija.\nViše indormacija o konferenciji možete videti na sledećem linku: https://conference2020.eccf.ukim.edu.mk/.\nMeđunarodna konferencija Business & Economic Sciences\nMeđunarodna akademska konferencija „Business & Economic Sciences“, 20. marta 2019. godine na Univerzitetu u Beču, Beč, Austrija, u organizaciji Međunarodnog akademskog instituta.\nViše informacija možete videti na sledećem linku.\nMeđunarodna konferencija ISCTT 2018: “3rd International Conference on Information Science, Computer Technology and Transportation”\nMeđunarodna konferencija ISCTT 2018: “3rd International Conference on Information Science, Computer Technology and Transportation” od 28. do 30. decembra 2018. godine, na Xi’an University of Technology, Ksi’an, Kina.\nZa više informacija posetite https://www.keoaeic.org/ISCTT2018.


LEGALIZACIJA BESPRAVNO SAGRAĐENIH OBJEKATA: U aprilu 2018. godine rešenje problema za Novosađane koji svoje kuće legalizuju po zakonu iz 2004. godine, odnosno ugovoru o izmirenju troškova na 240 rata\nVlasnici kuća u Novom Sadu i okolini koji su započeli legalizaciju po starom zakonu i ona ih sada košta bezmalo kao kredit u "švajcarcima", najverovatnije će krajem ovoga meseca dočekati rasplet svog problema.\nPo nalogu gradonačelnika Miloša Vučevića, u poslednjih nedelju dana Uprava za građevinsko zemljište i investicije snimila je stanje, zatim je formirana radna grupa koju sačinjavaju predstavnici grada i Udruženja "Prosperitet" koje okuplja oko 3.000 građana koji imaju problem sa legalizacijom svojih objekata.\nDo kraja marta oni imaju rok da pripreme konkretno rešenje koje bi potom trebalo da usvoji Skupština grada na jednoj od sednica u aprilu.\nRadomir Ćirilović, predsednik Udruženja za zaštitu potrošača "Prosperitet", rekao je da ovo udruženje ostaje pri stavu iznetom pre oko godinu dana gradskim vlastima, da se dug za legalizaciju umanji za 60 odsto ukoliko se otplati odjednom.\nUgovori o legalizaciji po starom zakonu, navodi Ćirilović, prevideli su obračun kamata takozvanom komfornom metodom, što je dovelo do toga da im se dug i posle 10 godina otplaćivanja znatno uvećao.\nPrimera radi, ako je neko tada potpisao ugovor o legalizaciji svog objekta u vrednosti od 600.000 dinara na 240 rata, sada posle 10 godina otplaćivanja dužan je čak 750.000 dinara!\n- Tim ljudima je eskontna stopa "pojela" glavnicu, jer je u određenom periodu iznosila i do 15 odsto na godišnjem nivou. Do 2012. godine primenjivan je obračun "kamata na kamatu", što je "istopilo" kompletnu desetogodišnju uplatu građana - navodi Ćirilović.\nOvakve uslove građani koji plaćaju legalizaciju na rate po starom zakonu porede sa dugovima prema bankama u švajcarskim francima. Kako kažu, ako se nešto ne promeni, unucima će ostaviti i kuće i dugove. Njihove komšije i poznanici koje nisu žurili sa legalizacijom, po novim propisima završili su ceo posao uplatom u proseku od 200 do 300 evra.\nPo mišljenju Ćirilovića, umanjenjem duga na dobitku bi bili i građani i grad Novi Sad, koji bi ostvario veliki prihod u kraćem vremenskom intervalu, a desetogodišnja agonija građana bila bi prekinuta.\nIzvor: Vebsajt Novosti, J. S., 20.03.2018.